title: Heimo Haitto

text: Heimo Haitto antoi ensikonserttinsa 13-vuotiaana 1939 Helsingin kaupunginorkesterin kanssa. Samana vuonna hän voitti kansainvälisen viulukilpailun Lontoossa. Haitto sai osallistua kilpailuun erikoisluvalla, sillä virallinen osallistumisikäraja oli 15 vuotta. Kaikki kymmenen osallistujaa soittivat Niccolò Paganinin ja Wolfgang Amadeus Mozartin viulukonsertot. Boris Sirpo kertoi "Helsingin Sanomille", että ”unkarilainen ja tšekkiläinen soittivat mielestäni kuin paholaiset, ja kun muutenkin taso oli hyvin korkeaa, en uskaltanut toivoa Heimon sijoittuvan edes alkupäähän”. Heimo selviytyi kuitenkin kahden soittajan finaaliin, jossa toinen soitettavista kappaleista oli belgialaisen Henri Vieuxtemps’n viulukonsertto. Opettaja ja oppilas olivat harjoitelleet sen vasta laivamatkalla Britanniaan.


title: Heimo Haitto

text: Viulukilpailun voiton jälkeen suomalaislehdet kirjoittivat Heimon tulevaisuudensuunnitelmista, että hän aikoi käydä koulunsa loppuun Suomessa ennen kuin parin vuoden kuluttua ottaisi vastaan palkintona saamansa opiskelupaikan Lontoossa. Ennen talvisodan alkamista kuvattiin Toivo Särkän ohjaama elokuva "Pikku pelimanni", joka kertoi ihmelapsi Heimo Haiton tarinan. Heimo esitti itseään elokuvassa.


title: Heimo Haitto

text: Talvisodan aikana Haitto osallistui Punaisen Ristin hyväksi tehtyyn konserttikiertueeseen, joka vei hänet Yhdysvaltoihin saakka. Hän esiintyi muiden paikkojen ohella Carnegie Hallissa sir John Barbirollin johdolla ja Philadelphiassa, jossa hän soitti Eugene Ormandyn johdolla.


title: Heimo Haitto

text: Vuonna 1942 Heimo Haitto asettui Sirpon kanssa asumaan Oregoniin. Hän jatkoi viuluopintojaan Ivan Galamianin johdolla 1943–1945. Täytettyään 18 vuotta hän yritti liittyä Yhdysvaltain merijalkaväkeen. Se ei kuitenkaan ollut mahdollista ulkomaan kansalaiselle. Samaan aikaan Sirpon ja Haiton yhteistyö päättyi ja heidän tiensä erosivat. Haitto avioitui muutama päivä ennen toisen maailmansodan päättymistä sellotaiteilija Beverly Le Beckin kanssa ja muutti Hollywoodiin, jossa hän työskenteli elokuvamusiikin parissa. Hänestä tuli Yhdysvaltain kansalainen vuonna 1945. Saatuaan tarpeekseen elokuvamusiikista Haitto liittyi Los Angelesin filharmonikkoihin. "Ilta-Sanomat" kertoi elokuussa 1945 Haiton aikovan palata Suomeen ”kun olosuhteet sen sallivat”.


title: Heimo Haitto

text: Haitto käväisi Suomessa ensi kerran vasta sodan jälkeen 1948. Seuraavana vuonna Särkkä filmasi edelliselle Haitto-filmilleen jatko-osan "Pikku pelimannista viulun kuninkaaksi".


title: Heimo Haitto

text: Haitto muutti vaimonsa kanssa Meksikoon. Heidän avioliitostaan syntyi kaksi lasta. Vaimo otti hänestä kuitenkin eron 1965 rajuun alkoholinkäyttöön ja uhkapeliharrastuksiin vedoten. Silloin Heimo Haitto jätti kaiken, mukaan lukien perheensä ja viulunsoiton, ja aloitti uuden elämän kulkurina. 1970-luvun puolivälissä hän löysi uuden elämänkumppanin toimittaja Eva Vastarista, ja heidät vihittiin Las Vegasissa 1976. Haitto lopetti kulkurielämänsä ja palasi musiikin pariin. Pariskunta esiintyi yhdessä duona, jossa Eva luki runoja ja Heimo soitti viulua. Lisäksi Haitto toimi kamarimuusikkona ja viulunsoiton lehtorina Savonlinnan musiikkiopistossa. Sairauden takia hän joutui lopettamaan soittamisen 1990-luvun puolessavälissä. Hän muutti vaimoineen Marbellaan Espanjaan, missä hän kuoli vuonna 1999.


title: Heimo Haitto

text: Värikkäästä ja ailahtelevasta yksityiselämästään huolimatta Haitolla oli ajoittain kristillinen vakaumus. Hän kääntyi helluntailaiseksi 1950-luvun puolivälissä. Palattuaan Suomeen 1970–1980-luvun vaihteessa hän päätti uudestaan alkaa elää kristityn elämää. Tässä vaiheessa hänen hengellisenä tukijanaan oli maallikkosaarnaaja ja syrjäytyneiden auttaja Veikko Hursti. Haitto ja Hursti vaimoineen pitivät jonkin aikaa kirkkokonsertteja useilla Suomen paikkakunnilla.


title: Heimo Haitto

text: Haitto on haudattu Helsinkiin Hietaniemen hautausmaan Taiteilijainmäelle.


title: Hessin laki

text: Hessin laki on lämpökemiaan kuuluva tulos, jonka mukaan reaktion entalpia saadaan jakamalla reaktio osareaktioihin ja laskemalla yhteen näiden entalpiat. Hessin lain avulla voidaan laskea sellaisia reaktioentalpioita, joita ei pystytä suoraan mittaamaan.


title: Hessin laki

text: Hessin lakia soveltamalla voidaan selvittää esimerkiksi tuntemattomasta reaktioketjusta koostuvan kokonaisreaktion entalpia, jos löydetään toinen reitti lähtöaineiden ja tuotteiden välille. Esimerkiksi kun hiilihydraatit ja rasvat vapauttavat energiaa elimistössä, ne muuttuvat monivaiheisissa reaktioissa vedeksi ja hiilidioksidiksi. Kokonaisreaktio on kuitenkin sama kuin, jos aineet palaisivat puhtaassa hapessa. Tämä palamisentalpia voidaan mitata ja siten pystytään päättelemään ravintoaineiden energiasisältö.


title: Hessin laki

text: Hessin laki perustuu siihen, että entalpia on tilan funktio. Tilan funktion muutos riippuu vain alku- ja lopputilasta eikä siitä, miten näiden tilojen välillä kuljetaan. Siten on sama, eteneekö reaktio suoraan vai usean välivaiheen kautta. Entalpian tavoin voidaan laskea yhteen esimerkiksi reaktioiden entropioita ja Gibbsin energioita.


title: Hessin laki

text: Hessin lakia sovellettaessa tavoitteena on saada muodostettua osareaktioista haluttu kokonaisreaktio. Osareaktioiden ketjun ei tarvitse olla käytännössä mahdollinen. Riittää, että osareaktioiden entalpiat tunnetaan ja että yhteen laskemalla saadaan kokonaisreaktio. Reaktioyhtälöitä voidaan kertoa luvuilla ja kääntää, kunhan samalla kerrotaan myös entalpian arvo tai vaihdetaan sen etumerkki.


title: Hessin laki

text: Esimerkiksi metaanin palamisentalpia voidaan laskea seuraavien perusmuodostumisentalpioiden avulla:


title: Hessin laki

text:
Kun käännetään ensimmäinen reaktio ja kerrotaan toinen reaktio kahdella, saadaan osareaktiot yhteen laskemalla haluttu kokonaisreaktio:
Palamisentalpiaksi tulee Δ"H" = −(−74,8 kJ/mol) + 2(−285,8 kJ/mol) + (−393,5 kJ/mol) = −889 kJ/mol.


title: Hessin laki

text: Hessin laki on nimetty Germain Henri Hessin mukaan. Hän teki mittauksia useilla eri aineilla ja julkaisi lakia koskevat tuloksensa vuonna 1840. Siihen aikaan ei vielä tunnettu energian säilymislakia.


title: Hessin laki

text: Hess tutki muun muassa rikkihapon neutralointia. Kun tietty määrä rikkihappoa neutraloitiin ammoniakilla, lämpöä kehittyi aina yhtä paljon, tehtiinpä reaktio suoraan tai välivaiheittain. Jos rikkihappoa neutraloitiin täydellisesti ammoniakilla, syntyvä lämpömäärä oli 595,8 yksikköä. Jos taas rikkihappo ensin laimennettiin vedellä suhteessa 1:1, laimenemislämpö oli 77,8 ja neutraloitumislämpö oli 518,9. Kokonaislämmöksi tuli täten 596,7 eli suunnilleen yhtä paljon kuin suoraan neutraloitaessa. Hess teki kokeensa samassa ilmanpaineessa, joten hän pystyi laskemaan lämpömääriä yhteen. Jos paine tai tilavuus ei pysy vakiona, lämpöjä ei voi laskea yhteen. Tällöinkin pätee kuitenkin lain nykyinen muotoilu, jossa lasketaan yhteen entalpioita.


title: Rick Bowness

text: Rick Bowness (s. 25. tammikuuta 1955 Moncton, New Brunswick) on kanadalainen jääkiekkovalmentaja ja entinen jääkiekkoilija, pelipaikaltaan hyökkääjä. Hän on toiminut vuodesta 2013 NHL-seura Tampa Bay Lightningin apuvalmentajana.


title: Rick Bowness

text: Ennen uraansa ammattilaissarjoissa Bowness pelasi vuodet 1972–1975 LHJMQ-junioriliigassa. Aluksi hän edusti Québec Rempartsia, josta siirtyi kesken kauden 1973–1974 Montreal Bleu Blanc Rougeen. Hänen pisteiden valossa paras kautensa LHJMQ:ssa oli kausi 1974–1975, jolla hän teki sata tehopistettä, 24 maalia ja 76 syöttöpistettä. Hän sijoittui tuolla kaudella joukkueensa sisäisessä pistepörssissä sijalle kaksi ja koko liigan syöttöpörssissä jaetulle sijalle kuusi.


title: Rick Bowness

text: Bowness sai NHL-varauksen, kun Atlanta Flames varasi hänet numerolla 26 toisella kierroksella. WHA-seura Indianapolis Racers varasi hänet samana vuonna numerolla 62 WHA:n varaustilaisuuden viidennellä kierroksella. Bowness aloitti ammattilaisuransa NHL-varausta seuraavana kautena, joka kului pääasiassa Central Hockey Leaguen mestaruuden kauden päätteeksi voittaneessa Tulsa Oilersissa. Hän pelasi kauden 1975–1976 aikana myös viisi runkosarjaottelua Atlanta Flamesissä NHL:ssä ja kaksi runkosarjaottelua Nova Scotia Voyageursissa AHL:ssä. Kauden 1976–1977 Bowness pelasi puoliksi Flamesissä NHL:ssä ja puoliksi Oilersissa CHL:ssä.


title: Rick Bowness

text: Elokuussa 1977 Detroit Red Wings hankki Bownessin NHL-oikeudet Flamesiltä rahallista korvausta vastaan. Red Wingsissä hän pelasi vain kauden 1977–1978, jolla hän pelasi enemmän NHL-otteluita kuin minään muuna kautena, 61 runkosarjaottelua, joissa hänelle kertyi 19 tehopistettä (kahdeksan maalia ja 11 syöttöpistettä), sekä neljä pudotuspeliottelua. Lokakuussa 1978 Red Wings kauppasi hänen pelaajaoikeutensa rahallista korvausta vastaan St. Louis Bluesille. Seuraavat kaksi kautta hän pelasi pääasiassa Salt Lake Golden Eaglesissä CHL:ssä ja oli vuonna 1980 voittamassa toistamiseen CHL:n mestaruutta, Adams Cupia. Hän pelasi myös yhteensä 34 runkosarjaottelua Bluesissa NHL:ssä, 24 ottelua kaudella 1978–1979 ja kymmenen kaudella 1979–1980.


title: Rick Bowness

text: Viimeiset neljä pelaajakauttaan Bowness pelasi Winnipeg Jetsin organisaatiossa, johon hän siirtyi kesäkuussa 1980 Jetsin ja St. Louis Bluesin pelaajakaupassa vaihdossa puolustaja Craig Norwichiin. Kaudella 1980–1981 hän pelasi 45 NHL:n runkosarjaottelua Jetsissä ja teki NHL-uransa parhaat tehot, kahdeksan maalia ja 17 syöttöpistettä. Osan kaudesta hän vietti myös Tulsa Oilersissa CHL:ssä. Seuraava kausi kului lähes kokonaan Tulsassa, mutta keväällä 1982 hän pelasi myös yhdessä NHL:n pudotuspeliottelussa Winnipeg Jetsin ja St. Louis Bluesin välisessä ottelusarjassa. Ottelu jäi hänen viimeisekseen NHL:ssä. Viimeiset kaksi pelaajakauttaan hän pelasi Winnipeg Jetsin farmijoukkueessa Sherbrooke Jetsissä AHL:ssä.


title: Rick Bowness

text: Puolustavan hyökkääjän roolissa NHL-urallaan pelannut Bowness pelasi NHL:ssä 173 runkosarjaottelua, joissa teki yhteensä 55 tehopistettä, 18 maalia ja 37 syöttöpistettä. Hän pelasi urallaan myös viidessä NHL:n pudotuspeliottelussa, joissa jäi ilman tehomerkintöjä.


title: Rick Bowness

text: Bowness aloitti valmentajauransa Sherbrooke Jetsin pelaaja-valmentajana vuonna 1982. Hän toimi kauden 1982–1983 seuran päävalmentajan tehtävässä. Marraskuussa 1983 hän siirtyi Winnipeg Jetsin apuvalmentajaksi Barry Longin ollessa päävalmentaja. Hän toimi Jetsin apuvalmentajana kauden 1986–1987 loppuun, jolloin Jetsin päävalmentajana oli Dan Maloney. Vuonna 1987 Bowness aloitti AHL-seura Moncton Hawksin, Winnipeg Jetsin silloisen farmijoukkueen päävalmentajana ja general managerina. Hän valmensi joukkuetta puolitoista kautta. Helmikuussa 1989 hänet nimettiin Jetsin väliaikaiseksi päävalmentajaksi Maloneyn tilalle. Hän toimi tehtävässä loppukauden 1988–1989.


title: Rick Bowness

text: Vuonna 1989 Bowness siirtyi Boston Bruinsin organisaatioon. Hän toimi Bruinsin silloisen farmijoukkueen, AHL-seura Maine Marinersin päävalmentajana kaksi kautta, joista ensimmäisellä joukkue jäi pudotuspelien ulkopuolelle ja jälkimmäisellä putosi pudotuspelien ensimmäisellä kierroksella. Kauden 1991–1992 hän toimi Boston Bruinsin päävalmentajana ja johdatti joukkueen konferenssifinaaleihin asti. Bownessin valmentama Bruins voitti kevään 1992 pudotuspelien ensimmäisellä kierroksella Buffalo Sabresin voitoin 4–3 ja toisella kierroksella Montreal Canadiensin suoraan neljässä ottelussa, mutta hävisi silloisen Prince of Wales -konferenssin finaalissa Pittsburgh Penguinsille voitoin 0–4. Huolimatta pudotuspelimenestyksestä, Bowness ei saanut jatkaa Bruinsin päävalmentajana ja hänet korvasi Brian Sutter.


title: Rick Bowness

text: Bruins-pestin jälkeen Bowness palkattiin kesällä 1992 laajennusjoukkue Ottawa Senatorsin päävalmentajaksi. Hän toimi tehtävässä kolme täyttä kautta ja osan neljännestä ennen kuin hänet erotettiin marraskuussa 1995 kesken kauden 1995–1996. Uudeksi päävalmentajaksi tuli loppukaudeksi Dave Allison. Senatorsin alkutaival oli vaikea, kuten useimmilla muillakin 1990-luvulla NHL:ään liittyneillä laajennusjoukkueilla. Joukkue jäi Bownessin sitä valmentaessa joka vuosi NHL:n viimeiseksi. Joulukuussa 1995 hänet palkattiin New York Islandersin apuvalmentajaksi silloisen päävalmentajan Mike Milburyn alaisuuteen. Tammikuussa 1997, kesken kauden 1996–1997, Milbury, joka oli päävalmentaja-aikanaan myös Islandersin GM, astui syrjään päävalmentajan paikalta ja Bowness nimitettiin hänen seuraajakseen. Bowness toimi Islandersin päävalmentajana maaliskuuhun 1998, jolloin hänet erotettiin.


title: Rick Bowness

text: Heinäkuussa 1999 Bowness palkattiin Winnipeg Jetsin seuraajan Phoenix Coyotesin apuvalmentajaksi päävalmentaja Bob Francisin johtamaan valmennusryhmään. Hän toimi tehtävässä kuusi kautta ja Coyotes eteni tänä aikana kahdesti pudotuspeleihin. Kesken kauden 2003–2004 Francis irtisanottiin ja Bowness toimi päävalmentajana kauden kahdessakymmenessä viimeisessä ottelussa. Työsulun peruuttaman jälkeen Wayne Gretzky aloitti Coyotesin päävalmentajana ja Bowness jatkoi joukkueen apuvalmentajana kauden 2005–2006. Kesällä 2006 hänet palkattiin apuvalmentajaksi Vancouver Canucksin valmennusryhmään. Canucksin päävalmentajana toimi Alain Vigneault, joka oli Bownessin apuvalmentaja tämän toimiessa Ottawa Senatorsin päävalmentajana.


title: Rick Bowness

text: Bowness työskenteli Vancouverissa seitsemän vuotta, jona aikana joukkue voitti kahdesti NHL:n runkosarjan (Presidents’ Trophy) ja eteni kerran NHL:n loppuotteluihin pelaamaan Stanley Cupin voitosta. Boston Bruins voitti Canucksin kauden 2010–2011 loppuottelusarjassa. Päävalmentaja Vigneault sekä apuvalmentajat Bowness ja Newell Brown erotettiin vuonna 2013 joukkueen pudottua kahdesti peräkkäin pudotuspelien ensimmäisellä kierroksella.


title: Rick Bowness

text: Kesäkuussa 2013 Bowness palkattiin Jon Cooperin apuvalmentajaksi Tampa Bay Lightningiin.


title: Rick Bowness

text: Rick Bowness on toiminut valmentajaurallaan viiden eri NHL-joukkueen päävalmentajana. Hänen päävalmentajauransa NHL:ssä kattaa 463 runkosarjaottelua ja 15 pudotuspeliottelua.


title: Rick Bowness

text: Bownessilla ja hänen vaimollaan Judylla on kolme lasta: pojat Ricky ja Ryan sekä tytär Kristen. Columbus Blue Jackets varasi Ryan Bownessin numerolla 236 kahdeksannella kierroksella.


title: Kuubankrokotiili

text: Kuubankrokotiili ("Crocodylus rhombifer") on äärimmäisen uhanalainen, vain Kuubassa elävä krokotiili.


title: Kuubankrokotiili

text: Kuubankrokotiili on yleensä 2–2,5 metrin pituinen, mutta joskus jopa 3,5-metrinen. Se on varsin vankkarakenteinen. Sillä on lihaksikas niska, jonka avulla se pystyy pitämään päätään selkää korkeammalla. Selässä on kuusi peräkkäisten kilpien muodostamaa pitkittäisriviä, jotka alkavat kuudesta paksusta ja suuresta niskakilvestä. Jalat ovat sarveiskilpien peittämät ja hyvin vahvat. Vahvojen raajojen ansiosta se pystyy kävelemään pidempiä matkoja kuin muut krokotiililajit. Muista krokotiililajeista poiketen kuubankrokotiili pitää myös maalla levätessään takaraajojaan koukistettuina, mutta eturaajansa ojennettuina. Silmät ovat erittäin tummat, joten tummanruskea silmäterä ei erotu kunnolla. Hampaat, joita on 66–67, ovat vahvat ja uurteenomaiset. Väritys on keltaisen ja mustan sekoitusta. Kuubankrokotiilin kaltaisen eläimen fossiileja on löydetty Pohjois-Amerikasta noin 4 miljoonan vuoden takaa.


title: Kuubankrokotiili

text:
Kuubankrokotiilia tavataan enää vain Kuubassa Zapatan soilla ja Pinos-saarella. Laji on elänyt myös Cayman- ja Bahamasaarilla, mutta niiltä laji on jo hävinnyt.
Kuubankrokotiili viihtyy parhaiten makeavetisillä soilla ja muilla kosteikkoalueilla, mutta sietää myös suolaista vettä. Kanta on Zapatassa nykyään 3 000–6 000 yksilöä, ja laji on rauhoitettu.


title: Kuubankrokotiili

text: Kuubankrokotiili on kotonaan niin maalla kuin vedessäkin. Se on vahva uimari ja etenee hyvin maallakin. Krokotiilit ovat kuitenkin aina yön jäljiltä kohmeisia, joten ne paistattelevat auringossa tai lilluvat lämpimässä vedessä, kunnes niiden ruumiinlämpötila kohoaa tarpeeksi korkealle. Kuubankrokotiilit liikkuvat aktiivisesti vain lisääntymisaikana tai ruokaa etsimässä. Kuubankrokotiilit ovat aikuisina ärhäköitä ja tappelevat usein myös muidenkin krokotiililajien kanssa.


title: Kuubankrokotiili

text: Kuubankrokotiili syö nilviäisiä, äyriäisiä, kilpikonnia, lintuja, hutioita, kaloja ja joskus myös koiria ja villisikoja. Ne pystyvät kurkottamaan saalista jopa puiden oksilta, pyrstön avulla pomppaamalla.


title: Kuubankrokotiili

text:
Koiras päästää kurkkuääniä ja kuuluvia, voimakkaita uloshengityksiä. Kun kuubankrokotiilit ovat valmiita paritteluun, ne hierovat silmän takaosasta niskaan päin ulottuvaa luun kohoutumana muodostunutta harjannetta toistensa kurkkuun.
Kun naaras on hedelmöittynyt, se kaivaa pesäkuopan rantahiekkaan ja munii sinne 30–40 munaa, jotka se peittää muninnan jälkeen. Kun poikaset kuoriutuvat, ne ääntelevät, jotta emo tulisi auttamaan ne pois pesästä. Emo kantaa ne pesästä veteen. Poikaset tulevat sukukypsiksi, kun ne ovat kaksimetrisiä.


title: Glykaani

text: Glykaani on hiilihydraattirakenne eli oligo- tai polysakkaridi. Glykaanilla voidaan tarkoittaa glykokonjugaattiin eli glykolipidiin, glykoproteiiniin tai proteoglykaaniin kiinnittynyttä sokeriosaa. Glykaanit ovat kiinnittyneinä konjugaattiinsa glykosidisidoksella ja ne voivat olla vain muutamasta monosakkaridista koostuvia tai paljon laajempia rakenteita. Glykaaneja on sekä liukoisissa että solukalvoihin kiinnittyneissä proteiineissa.


title: Glykaani

text: Glykaanin osuus glykoproteiinin massasta voi vaihdella 1-85 %. Hiilihydraattiosat vaikuttavat proteiinin liukoisuuteen ja viskositeettiin, biologiseen aktiivisuuteen, vaikutusaikaan verenkierrossa, stabiilisuuteen, immunogeenisyyteen eli kykyyn aiheuttaa immunologisia reaktioita ja oikean tyyppiseen laskostumiseen. Hiilihydraattiosilla on vaikutusta solujen välisiin vuorovaikutuksiin, koska glykoproteiineja esiintyy solukalvolla ja ne toimivat siellä reseptorimolekyyleinä.


title: Glykaani

text: Hiilihydraattiketjut kiinnittyvät proteiiniin O- tai N-glykosidisilla sidoksilla.


title: Glykaani

text: Glykoproteiinit voidaan jakaa neljään pääluokkaan polypeptidiketjun ja glykaanin välisen sidoksen perusteella:


title: Glykaani

text: Joissakin glykoproteiineissa on sekä O- että N-glykosidisidoksilla kiinnittyneitä glykaaneita. Yhdessä glykoproteiinissa voi olla kiinnittyneenä yhdestä useisiin kymmeniin hiilihydraattiosaa, joiden pituus voi vaihdella muutamasta monosakkariditähteestä paljon laajempiin. Yleisimmät glykaaneissa esiintyvät monosakkaridit ovat glukoosi, galaktoosi, ksyloosi, N-asetyyliglukosamiini, N-asetyyligalaktosamiini, fukoosi, N-asetyylineuramiinihappo ja mannoosi. Galaktoosi, glukoosi ja mannoosi ovat heksooseja, N-asetyylineuramiinihappo on tyypiltään siaalihappo ja sitä tavataan usein glykaaniketjun hännässä, fukoosi on deoksiheksoosi, N-asetyyliglukosamiini ja N-asetyyligalaktosamiini ovat aminoheksooseja.


title: Breaking Benjamin

text: Breaking Benjamin on yhdysvaltalainen post-grunge-yhtye, joka on perustettu vuonna 1998 Wilkes-Barressa, Pennsylvaniassa.


title: Breaking Benjamin

text: Breaking Benjamin on julkaisut viisi albumia, ja yhtyeen tunnetuimmat kappaleet ovat "Polyamorous", "So Cold", "The Diary of Jane" ja "I Will Not Bow". Yhtyeen levyjä on myyty maailmanlaajuisesti yli viisi miljoonaa kappaletta.


title: Breaking Benjamin

text: Yhtyeen perustivat vuonna 1998 Benjamin Burnley ja Jeremy Hummel. Breaking Benjamin keräsi nopeasti paikallisia faneja. Vuonna 1999 yhtyeen nimi oli hetken aikaa "Plan 9". 2000-luvulla yhtye vaihtoi jäseniään, kun mukaan tulivat Aaron Fink ja Mark Klepaski. Samalla yhtye muutti nimensä taas Breaking Benjaminiksi.


title: Breaking Benjamin

text: Breaking Benjamin teki sopimuksen Hollywood Recordsin kanssa vuonna 2001. Ensimmäinen albumi, "Saturate", julkaistiin elokuussa 2002. Levy myi noin 300 000 kappaletta. Albumin ensimmäinen single "Polyamorous" oli kohtuullisen hyvä menestys, vaikka ei ollutkaan koko kansan suosikkikappale.


title: Breaking Benjamin

text: Seuraava julkaisu oli kesäkuussa 2004 "We Are Not Alone" -albumi, joka sisälsi hittisinglen "So Cold". Kappale ylsi peräti toiseksi Mainstream Rock -listalla. Syksyllä 2004 yhtyeen perustaja ja rumpali Jeremy Hummel erotettiin yhtyeestä. Myöhemmin syyskuussa 2005 Hummel vaati oikeusistunnon kautta 8 miljoonan dollarin korvauksia, koska hänelle ei maksettu yhtyeen sanoitustyössä avustamisesta. Lokakuussa 2006 yhtye julkisti virallisilla sivuillaan tulleensa Hummelin kanssa yhteisymmärrykseen oikeusasian kanssa.


title: Breaking Benjamin

text: Kolmas albumi "Phobia" julkaistiin elokuussa 2006 ja oli Billboard-albumilistan toinen. Ensimmäinen single "The Diary of Jane" julkaistiin toukokuussa 2006. Kappale ylsi parhaimmillaan Mainstream Rock -listoilla toiseksi. Syksyllä 2006 yhtye aloitti Yhdysvalloissa lähinnä itäisiin osavaltioihin keskittyvän kiertueensa.


title: Breaking Benjamin

text:
5. elokuuta 2009 Breaking Benjamin julkisti MySpace-sivullaan neljännen albumin olevan nimeltään "Dear Agony". Se julkaistiin 29. syyskuuta 2009. Lisäksi albumin single "I Will Not Bow" esiintyy "Surrogates"-elokuvan soundtrackilla.
Vuoden 2010 alussa Burnley tiedotti kärsivänsä terveydellisistä ongelmista, joiden johdosta yhtye jäi tauolle.


title: Breaking Benjamin

text: Elokuussa 2011 yhtye julkaisi kokoelmalevyn nimeltä "Shallow Bay: The Best of Breaking Benjamin". Samana vuonna Benjamin erotti Aaron Finkin ja Mark Klepalskin, jotka eivät olleet Burnleyn sanojen mukaan tiedottaneet hänelle levy-yhtiön pyynnöstä julkaista kokoelmalevy ja sillä esiintynyt miksattu "Blow Me Away" -kappale. Benjamin haastoi heidät oikeuteen ja vaati 250 000 dollarin korvauksia ja käyttöoikeutta "Breaking Benjamin" -nimelle.


title: Breaking Benjamin

text: Vuonna 2013, Benjamin Burnley ilmoitti yhtyeen virallisella sivulla, että hän on voittanut nimen "Breaking Benjamin" itselleen, ja samalla ilmoitti yhtyeen taas jatkavan. Rumpali Chad Szeliga erosi itse yhtyeestä pari päivää myöhemmin Burnleyn ilmoituksen jälkeen "näkemyksellisistä eroista" johtuen, jolloin Benjamin Burnley jatkoi yhtyeen ainoana jäsenenä.


title: Breaking Benjamin

text: Vuonna 2014 Breaking Benjamin palasi takaisin uudella kokoonpanolla ja ilmoitti työstävänsä viidettä levyä. Yhtyeen viides albumi, "Dark Before Dawn", julkaistiin 23. kesäkuuta 2015. Albumi aloitti vahvasti myyden yli 140 000 kappaletta ensimmäisen viikon aikana. "Dark Before Dawn" on myös yhtyeen ensimmäinen albumi, joka on yltänyt Yhdysvaltojen virallisen Billboard 200 -albumilistan sijalle yksi aloitusviikollaan. Albumia on kehuttu sen uskollisuudesta vanhalle materiaalille, tosin sitä on myös kritisoitu samasta syystä.


title: Breaking Benjamin

text: Vaikka yhtye on aloittamassa uutta kiertuetta levyn johdosta, Burnley on kommentoinut olevansa yhä hyvin sairas ja kärsivänsä kovista kivuista.


title: Episodi (lehti)

text: Episodi on suomalainen elokuviin keskittynyt aikakauslehti, joka on ilmestynyt vuodesta 2003. Lehden päätoimittaja on Jouni Vikman, ja sitä julkaisee Pop Media.


title: Episodi (lehti)

text: Kansallisen mediatutkimus KMT:n mukaan lehden lukijamäärä on 72 000 (2011).


title: Episodi (lehti)

text: Ensimmäisenä vuonna lehteä ilmestyi ainoastaan yksi numero, vuonna 2004 seitsemän numeroa ja kahtena seuraavana vuonna kymmenen numeroa kumpanakin. Vuoden 2007 alusta "Episodi" yhdistyi "DVD Hohto" -lehden kanssa, ja siitä lähtien lehti on ilmestynyt kerran kuukaudessa lukuun ottamatta vuotta 2017, jolloin ilmestyi 11 numeroa.


title: Pontos (mytologia)

text: Pontos (, ) oli kreikkalaisessa mytologiassa muinainen, Olymposta edeltävän ajan meren jumala, Gaian ja Aitherin poika. Hesiodos tosin kertoo Gaian synnyttäneen Pontoksen itsestään ilman rakkauden liittoa antaen siten kuvan, että kysymyksessä olisi pelkästään meren henkilöitymä.


title: Pontos (mytologia)

text: Gaian kanssa Pontos sai lapset Nereus, Forkys, Keto, Eurybia ja Thaumas. Useat kalaheimot ovat puolestaan syntyneet Pontoksen ja Thalassan liitosta.


title: The Diary of Jane

text: The Diary of Jane on Breaking Benjaminin ensimmäinen single "Phobia"-albumilta.


title: The Diary of Jane

text: Single nousi hyvin äkkiä listoilla ylöspäin siitä lähtien, kun se julkaistiin. Kesäkuussa 2006 kappaleen sai kuulla yli sadoilla radiokanavilla ympäri maailmaa. Single pääsi myös videopeliin "Nascar 07". Kappaleen suosiosta kertoo myös se, että se on päätynyt trance-remixaajien käsiin, mikä ei ole post-grunge genressä kovin yleistä. Remixejä ovat tehneet ainakin Carl B ja Sean Tyas.


title: Riihimäen Cocks

text: Riihimäen Cocks on riihimäkeläinen käsipalloseura, joka pelaa nykyisin käsipallon SM-liigassa ja kaudesta 2017–2018 lähtien myös Mestarien liigassa.


title: Riihimäen Cocks

text: Seuran kasvatteja on muiden muassa Ari-Pekka Tuomi, Jyri Welling, Reima Nieminen ja Kai Elomaa. Cocksin entisiä ulkomaanvahvistuksia ovat olleet muun muassa Roman Denisov, Sergei Klénov, Indrek Lillsoo ja Valentyn Koshovy.


title: Riihimäen Cocks

text: Riihimäellä aloitettiin käsipallon pelaaminen vuonna 1966 Riihimäen Palloseurassa. Cocks perustettiin vuonna 1973, ja seura nousi heti ensimmäisen kauden jälkeen SM-sarjaan.


title: Riihimäen Cocks

text: Seura on voittanut miesten Suomen-mestaruuden vuosina 2007–2010 ja 2013–2017. Cocks pelasi kaudella 2008–2009 myös Baltian-liigaa sijoittuen viidenneksi. Seuraavalla kaudella 2009–2010 Cocks sijoittui Baltian-liigassa toiseksi, tosin osanottajia oli selvästi vähemmän kuin edellisenä vuotena. Kaudella 2009–2010 joukkue ei hävinnyt SM-sarjassa yhtäkään ottelua. Cocks on pelannut myös kausilla 2013–2014 ja 2014–2015 miesten kolmanneksi tasokkaimmassa sarjassa, EHF Challenge Cupissa. Kumpanakin kautena Cocks eteni puolivälieriin asti.


title: Nevermore

text: Nevermore on yhdysvaltalainen progressiivista metallimusiikkia soittava yhtye. Se perustettiin Seattlessä vuonna 1991 laulaja Warrel Danen ja basisti Jim Sheppardin aikaisemman yhtyeen, Sanctuaryn, hajottua.


title: Pekka Kuusi

text: Pekka Juhana Kuusi (9. heinäkuuta 1917 Helsinki – 25. toukokuuta 1989 Helsinki) oli suomalainen tutkija ja yhteiskuntapoliitikko sekä Alkon pääjohtaja. Hänen pääjohtajakaudellaan aloitettiin kampanjointi viinan korvaamiseksi viinillä suomalaisessa alkoholikulttuurissa. Kuusen sosiaalipoliitikan keskeinen sanoma oli, että sosiaaliset tulonsiirrot tukivat talouskasvua.


title: Pekka Kuusi

text: Kuusen vanhemmat olivat filosofian maisteri Aarne Kuusi ja Alli o.s. Zidbäck. Hän kuului Granfeltin sivistyssukuun ja hänen isoisänsä oli raittiusliikkeen vaikuttaja A. A. Granfelt. Hänen vanhempi veljensä oli kansanrunouden tutkija Matti Kuusi ja setänsä yhteiskuntatietelijä Eino Kuusi.


title: Pekka Kuusi

text: Pekka Kuusen ensimmäinen puoliso oli vuosina 1940–1954 filosofian maisteri Eeva Lumiala, asutusneuvos Eino Lumialan tytär, mutta he erosivat. Toinen puoliso oli vuodesta 1955 filosofian maisteri Sirkka Autio. Kuusella oli ensimmäisestä avioliitosta neljä ja toisesta yksi lapsi. Yksi hänen pojistaan oli nuorena kuollut ylioppilaspoliitikko Antti Kuusi.


title: Pekka Kuusi

text: Kuusi pääsi ylioppilaaksi vuonna 1935. 1930-luvulla Kuusi toimi Sinimustien lausuntakuoron johtajana. Hän kuului jäsenenä myös nationalistiseen Akateemiseen Karjala-Seuraan. Pekka Kuusi suoritti filosofian kandidaatin tutkinnon 1945 ja väitteli valtiotieteen tohtoriksi 1956. Väitöskirjan aiheena oli alkoholin käyttö maaseudulla.


title: Pekka Kuusi

text: Sodan jälkeen hän aloitti työt raittiusliikkeessä, josta hän siirtyi Alkon palvelukseen vuonna 1946 ja päätyi vuonna 1971 yhtiön pääjohtajaksi. Hän oli jo 1960-luvulta alkaen keskeinen vaikuttaja kansallisessa alkoholipolitiikassa. Kuusi toimi Alkossa yleistarkastajana 1946–1949, sosiaalihallinnollisen toimen apulaisjohtajana 1949–1950, liikehallinnollisen toimen apulaisjohtajana ja johtokunnan varajäsenenä 1950–1952, johtokunnan jäsenenä ja jakelutoimen johtajana 1952–1971, johtokunnan varapuheenjohtajana ja pääjohtajan varamiehenä 1969–1971 sekä johtokunnan puheenjohtajana ja pääjohtajana vuodesta 1972.


title: Pekka Kuusi

text: Kuusi oli myös "Alkoholipolitiikka"-lehden päätoimittaja 1949–1971 ja Helsingin yliopiston sosiaalipolitiikan dosentti vuodesta 1962.


title: Pekka Kuusi

text: Vuonna 1966 hänet valittiin SDP:n kansanedustajaksi ja eduskunnan ulkoasiainvaliokunnan puheenjohtajaksi. Kuusi oli kansanedustajana vuoteen 1970 saakka. Hän toimi myöhemmin myös sosiaaliministerinä Karjalaisen II hallituksessa maalis–lokakuussa 1971.


title: Auvo Maunula

text: Auvo Herman Toivo Maunula (7. kesäkuuta 1907 Alavieska – 17. toukokuuta 1944 Hirvas) oli suomalainen lentäjä ja Mannerheim-ristin ritari. Ritariksi nimitettäessä hänen sotilasarvonsa oli majuri. Maunula lensi noin 200 sotalentoa ja ampui alas kolme vastustajan lentokonetta.


title: Auvo Maunula

text: Auvo Maunula syntyi Pohjois-Pohjanmaalla, Alavieskassa, kansakoulunopettaja Herman ja Anna (o.s. Rajaniemi) Maunulan perheeseen. Hän astui asepalvelukseen Ilmavoimien alokaskomppaniaan vuonna 1926. Sotilasuralle tähtäävä Maunula pyrki ja pääsi Reserviupseerikouluun, jonka käytyään hän suoritti Kadettikoulun kurssinumerolla 10 vuosina 1927–1929. Aktiiviura Ilmavoimissa jatkui koko 1930-luvun ajan. Talvisodassa Maunula toimi Lentolaivue 12:n Gloster Gladiator -hävittäjäkoneilla varustetun ensimmäisen lentueen päällikkönä.


title: Auvo Maunula

text: Jatkosodassa Maunula toimi laivueenkomentajana Täydennyslentolaivue 35:ssä, Fokker D.XXI -koneilla varustetussa Lentolaivue 12:sta sekä Lentolaivue 28:ssa, jonka kalustona oli Morane-Saulnier M.S. 406 -koneet. Maunula nimitettiin Aunuksen ryhmän komentajan Karl Oeschin 21. toukokuuta 1942 allekirjoittaman nimitysesityksen sekä Ilmavoimien komentajan Jarl Lundqvistin 15. elokuuta 1942 allekirjoittaman lisäesityksen jälkeen Mannerheim-ristin ritariksi 8. syyskuuta 1942 numerolla 90. Nimitysperusteluissa mainitaan muun muassa Maunulan tiedustelulentäjänä sekä laivueen komentajana saavuttamat ansiot.


title: Auvo Maunula

text: Majuriksi ylennetty Maunula sai surmansa koulutuslennolla 17. toukokuuta 1944. Hänen ohjaamansa Morane-Saulnier -hävittäjä (MS-628) joutui syöksykäännöksen seurauksena syöksykierteeseen, josta kone ei enää oiennut, ja syöksyi matalasta korkeudesta järveen. Maunula on haudattu Seinäjoen sankarihautausmaalle. Auvo Maunula ja hänen puolisonsa Ester Jensen saivat kaksi poikaa. Reijo Jorma Maunula (1935–2013) oli ilmavoimien majuri, toimi johtajana Johtamistaidon Opistossa ja opetusneuvoksena Opetushallituksessa. Antero Maunula (1937–2014) oli eversti, joka toimi muun muassa Pohjan prikaatin komentajana.


title: Ericus-kuoro

text: Ericus-kuoro on turkulainen kuoro. Kuoron toiminta oli hiipumassa mutta se herätettiin uudelleen henkiin värväämällä uusia laulajia mainostoimiston avulla. Kuoroon on liittynyt myös karaokelaulajia.


title: Harrachov

text: Harrachov () on kaupunki Pohjois-Tšekissä Liberecin läänissä Semilyn piirikunnassa Mumlavajoen varrella. Sen pinta-ala on 36,6 neliökilometriä ja asukasluku 1 575 (2009). Mäkihyppykeskus Čertak sijaitsee Harrachovissa.


title: Harrachov

text: Ensimmäiset kirjoitetut maininnat Harrachovista ovat 1600-luvulta, kun saksalaiset perustivat kylän nykyisen kaupungin alueelle. 1714 sen nimeksi tuli Harrachsdorf erään jalosukuisen maanomistajan mukaan. 1800-luvun lopusta lähtien kaupunki on ollut tunnettu lasin valmistuksesta, tekstiiliteollisuudesta ja kaivostoiminnasta. 1900-luvun alussa teollisuustoiminta kasvoi valmistuneen rautatien ansiosta. Suurin osa viennistä kulki pohjoiseen Itävalta-Unkarin rajojen taakse Saksaan.


title: Harrachov

text: Toisen maailmansodan jälkeen yhteydet pohjoiseen katkesivat Puolan laajenemisen myötä, ja kaupunki alkoi näivettyä. Rajoja ei avattu Tšekkoslovakian ja Puolan kommunistististen hallintojen kiistojen vuoksi, mutta raja-alueita vaihdettiin siten, että kaksi pientä puolalaista rajakylää liitettiin Harrachoviin 1973.


title: Donald Arthur Glaser

text: Donald Arthur Glaser (21. syyskuuta 1926 Cleveland, Yhdysvallat – 28. helmikuuta 2013 Berkeley, Kalifornia) oli yhdysvaltalainen fyysikko. Glaser voitti Nobelin fysiikanpalkinnon vuonna 1960 keksimänsä kuplakammion ansiosta. Glaser aloitti uransa hiukkasfysiikasta, mutta keskittyi Nobelinsa jälkeen enemmän biofysiikkaan, molekyylibiologiaan ja neurotieteeseen.


title: Donald Arthur Glaser

text: Donald Glaser syntyi 1926 Clevelandissä, Ohiossa. Hänen isänsä William oli liikemies ja äitinsä Lena kodinhoitaja. Glaser kävi koulunsa Cleveland Heightsissa ja jatkoi sitten Case Institute of Technology (nykyinen Case Western Reserve University), mistä sai 1946 alemman korkeakoulututkinnon fysiikasta ja matematiikasta. Vuoden 1946 syksynä hän aloitti tohtoritutkintonsa suorittamisen California Institute of Technologylla ja suoritti sen loppuun ohjaajanaan Carl Anderson. Vuoden 1949 aikana hän astui tutkijan ja opettajan virkaan Michiganin yliopiston fysiikan laitoksessa. Glaserin väitöskirja, joka käsitteli kosmista säteilyä ja mesoneita.


title: Donald Arthur Glaser

text: Glaser meni vuonna 1960 naimisiin Ruth Thompsonin kanssa. Liitto päättyi eroon, ja Glaser meni uudestaan naimisiin Lynn Bercovitzin kanssa. Glaser sai molemmista liitoistaan yhden lapsen.


title: Donald Arthur Glaser

text: Sumukammio oli vielä 1950-luvun alussa tutkijoiden tärkein työkalu hiukkasten tunnistamiseen. Niillä oli kuitenkin heikkoutensa, sillä niitä oli hankala käyttää. Glaser korvasi kaasun nesteellä. Hiukkas jätti nesteeseen kuplavanan, jonka pystyi valokuvaamaan. Glaserin kehittämä kuplakammio pystyi näyttämään hiukkasen reitin tarkemmin kuin kaasulla täytetty sumukammio, koska neste on tiheämpää kuin kaasu. Ensimmäinen kuplakallio oli vain tuuman leveä, mutta fyysikot rakensivat 1960- ja 1970-lukujen aikana suurempia laitteita, kunnes toiset laitteet korvasivat ne. Glaser oli vasta 25-vuotias, kun hän kehitti kuplakammion. Hän sai 34-vuotiaana vuonna 1960 keskintönsä ansiosta Nobelin fysiikanpalkinnon. Vuotta aiemmin hän oli siirtynyt Berkeleyyn Kalifornian yliopistoon.


title: Donald Arthur Glaser

text: Berkeleyssä Glaser tutkimuskohteet siirtyivät hiukkasfysiikasta biofysiikkaan. Hänet nimettiin 1964 molekyylibiologian professoriksi, ja hänen työnsä läheni seuraavien 25 vuoden aikana neurotiedettä. Berkeleyssä Glaser työskenteli muun muassa yliopiston viruslaboratoriossa, missä teki tutkimuksia bakteereilla, bakteriofageilla ja nisäkässoluilla. Hän kehitti Berkeleyssä myös laitteen, jonka avulla oli helpompi kasvattaa ja tutkia soluja.


title: Donald Arthur Glaser

text: Glaser oli vuonna 1971 perustamassa yhdessä ystäviensä Ronald E. Capen ja Peter Farleyn kanssa Cetus Corporationia, joka oli ensimmäisiä biotekniikan yrityksiä. Cetus Corporation tunnetaan erityisesti polymeraasiketjureaktion kehittämisestä. Glaser alkoi 1980-luvulla tutkia neurotiedettä ja vietti myös lukukauden Cambridgessä Roland-instituutissa, jossa teki psykofysiisiä kokeita muun muassa ihmisen kyvystä havainnoida liikettä. Kokeiden perusteella Glaser kehitti matemaattisia malleja.


title: Donald Arthur Glaser

text: Glaser kuoli 86-vuotiaana vuonna 2013 kotonaan Berkeleyssä.


title: Donald Arthur Glaser

text: Glaserin kehittämä kuplakammio oli ennen modernien laitteiden kehittämistä tehokkain väline hiukkasten tutkimiseen. Berkeleyn fysiikan professorin Herbert Steinerin mukaan kuplakammio oli merkittävä läpimurto alalla ja se johti uusien hiukkasten löytämieen. Lisäksi se oli 1960- ja 1970-luvun käytetyin hiukkastunnistin, ja se vaikutti suuresti koko hiukkasfysiikkaan. Fyysikot olivat 1950-luvulla kehittäneet tehokkaampia hiukkaskiihdyttimiä, mutta heillä oli vaikeuksia tunnistaa törmäyksissä hajonneita hiukasia. Glaserin kuplakammion avulla tutkijat pystyivät päättelemään, että esimerkiksi protonit ja neutroni koostuivat vielä pienemmistä hiukkasista, kvarkeista.


title: Counter-Strike: Condition Zero

text: Counter-Strike: Condition Zero (lyhennettynä "CS:CZ" tai "CSCZ") on Valve Corporationin kehittämä ja Sierra Entertainmentin vuonna 2004 julkaisema taktinen ensimmäisen persoonan ammuntapeli. Kehityksestä vastasivat osittain myös Gearbox Software, Ritual Entertainment ja Turtle Rock Studios.


title: Counter-Strike: Condition Zero

text: "Condition Zero" on verkkoammuntapeli "Counter-Striken" jatko-osa, joka eroaa edeltäjästään pääosin graafisesti, vaikka peli esitteleekin uusia ominaisuuksia. "Counter-Strike: Condition Zero" ei menestynyt kaupallisesti, sillä uutta sisältöä oli vähän, pelimoottori oli vanhentunut ja peli oli graafisesti aikaansa jäljessä.


title: Counter-Strike: Condition Zero

text: Pelaajat asettuvat kahteen eri joukkueeseen, ostavat varusteensa pikavalikon välityksellä ja pyrkivät suorittamaan pelin päätehtävän. Virallisissa pelimuodoissa terroristien tavoitteena on C-4-pommien viritys pommialueille sekä panttivankien hallussapitäminen. Erikoisjoukot yrittävät puolestaan estää nämä aikeet ennen aikarajan umpeutumista. Kierroksen voi päättää myös eliminoimalla kaikki vastapuolen jäsenet, sillä tavanomaisissa pelimuodoissa ei pelaajat eivät uudelleensynny taistelukentälle. Virallisissa pelimuodoissa on myös niin kutsutut oletusvoittajat. Erikoisjoukot voittavat, jos terroristit eivät onnistu virittämään C-4-pommia ennen aikarajan umpeutumista, ja terroristit voittavat, jos erikoisjoukot eivät ehdi pelastaa panttivankeja. Peli sisältää myös tekoälyn ohjaamia pelaajia, joita vastaan voi pelata niin yksin kuin myös verkossa.


title: Counter-Strike: Condition Zero

text: Vaikka pelin osapuolet, terroristit ja erikoisjoukot, vaikuttavat hyvin erilaisilta, ne eivät pelillisesti poikkea toisistaan juuri lainkaan. Tehtävänantojen ja ulkoisten ominaisuuksien lisäksi ainoa mainittava eroavaisuus on lähtöaseiden valikoima, joka on selkeästi suunnattu kummallekin osapuolelle tyypillisiin ratkaisuihin: puolustus- ja poliisivoimien käyttämiin taktisiin ja kevyisiin aseisiin, esimerkiksi M4A1-S-karbiiniin, sekä yksittäisten kapinallisryhmien ja rikollisjärjestöjen suosimiin varmatoimisiin ja edullisiin aseisiin, kuten AK-47-rynnäkkökivääriin. Mukaansa voi ottaa myös taktisia apuvälineitä, kuten sirpale-, -valo ja savukranaatteja, yönäkölasit, ja suojavarusteiksi Kevlar-liivin ja kypärän. Varusteet ostetaan kierroksen alkaessa virtuaalirahalla, jota ansaitaan tapoista ja erävoitoista tai suorittamalla annettuja tehtäviä.


title: Counter-Strike: Condition Zero

text: ”Tour of Duty” on toinen pelin yksinpelimuodoista. Se sisältää neljä eri vaikeusastetta, helpon, normaalin, vaikean ja ekspertin. Kampanja koostuu graafisesti uudistetuista moninpelikartoista, joita pelataan bottien kanssa. Jokaiseen tehtävään kuuluu jokin haaste; pelaajan täytyy esimerkiksi tappaa tietty määrä vihollisia tietyssä ajassa tietyllä aseella. Pelaaja saa edetessään pisteitä, joita voi käyttää parempiin botteihin ja niiden varusteisiin. Vastustajien taitotaso nousee pelaajan edetessä.


title: Counter-Strike: Condition Zero

text: ”Deleted Scenes” on yksinpelikampanja, joka sijoittuu eri puolille Maata. Kyseessä on toisistaan eroavien tehtävien joukko, jota on mahdollista pelata ilman nettiyhteyttä. ”Deleted Scenes” eroaa ulkonäöltään varsinaisesta "CZ:sta". Aseet toimivat lähestulkoon samalla tavalla kuin pelin verkkoversiossa, mutta joissakin aseissa, kuten Desert Eagle -pistoolissa tai AWP-tarkkuuskiväärissä, on kosmeettisia eroja. Äänet ovat joissain aseissa hieman erilaiset. ”Deleted Scenes” sisältää enemmän taktisia erikoisvarusteita, kuten radiopuhelimen, jolla voi kutsua apujoukkoja, hitsaajan, jolla voi aukaista ovia ja lukkoja, ja kameran todistusaineiston keräämistä varten. Lisäksi kampanja esittelee uusia aseita, kuten M60-konekiväärin ja raketinheittimen.


title: Counter-Strike: Condition Zero

text: Rogue Entertainment aloitti "Condition Zeron" kehityksen vuonna 2000. Pelin tuottaja Jim Molinet siirtyi vuonna 2001 Sonylle, jolloin Roguen osalta pelin kehitys jäi kesken. Valve antoi pelin kehittämisen Gearbox Softwarelle, joka oli aiemmin kehittänyt "Half-Lifen" lisäosat "" ja "". Tällöin Valve pystyisi keskittymään "Team Fortress 2" -peliin ja sen uuden moottorin kehittämiseen. Gearbox uudisti "Counter-Striken" luomalla korkealaatuset hahmomallit ja tekstuurit, realistiset sääefektit ja uusia aseita, kuten M72 LAW -raketinheittimen ja Molotovin koktailin.


title: Counter-Strike: Condition Zero

text: Pelin kehitys viivästyi useita kertoja. Se myöhästyi suunnitellusta vuoden 2002 julkaisupäivästä, minkä jälkeen se aiottiin julkaista vuonna 2003. Pelin kehitys annettiin Ritual Entertainmentille, joka keskittyi moninpeliä enemmän yksinpelin kehittämiseen. Tekoäly lainattiin "Half-Lifesta".


title: Counter-Strike: Condition Zero

text: "Counter-Strike: Condition Zero" julkaistiin Windowsille 21. maaliskuuta 2004. Peliä myytiin ”uudistettuna versiona” maailman suosituimmasta verkkomoninpelistä, mutta "Counter-Strike"-nimi kannessa ei taannut myyntituloja. Mainittavaa on myös se, että muutamaa kuukautta myöhemmin Valve julkaisi "n", joka käyttää realistisen fysiikan ja valaistuksen mahdollistavaa Source-pelimoottoria. "Counter-Strike: Sourcen" saivatkin "Condition Zeron" lailliset omistajat. "CS:CZ" julkaistiin vuonna 2013 Linuxille.


title: Counter-Strike: Condition Zero

text: "Counter-Strike: Condition Zero" ei menestynyt kaupallisesti eikä ollut myöskään kriitikoiden mieleen. Metacritic-sivuston laskema keskiarvo valikoiduista arvosteluista on 65 %. IGN:n kriitikko antoi pelille arvosanan 7/10. Kriitikoiden mukaan "Condition Zero" oli vanhanaikainen eikä siinä ollut juurikaan uusia ideoita. BBC:n kriitikko sanoi sen sopivan ”"Counter-Strike"-neitsyille” harjoitteluun ennen verkkopalvelimilla pelaamista. Peliä on myyty Steam-palvelussa helmikuun 2016 alkuun mennessä 66 780 kappaletta.


title: Scuderia Milano

text: Scuderia Milano oli italialainen Formula 1 -talli, joka osallistui Formula 1 -sarjaan kahdeksan kertaa kausina – . Se ei saavuttanut yhtän pistettä tuona aikana. Yhtä kilpailua lukuun ottamatta Scuderia Milano käytti ainoastaan Maseratin autoja ja moottoreita sekä Pirellin renkaita.


title: ACD-kehitysvammaoireyhtymä

text: ACD-kehitysvammaoireyhtymä on synnynnäinen kehityshäiriö, joka aiheuttaa pääasiassa kaljuutta, lyhytkasvuisuutta ja kehitysvammaisuutta. Lisäksi tyypillisiä piirteitä ovat luuston epämuodostumat, karies ja likinäköisyys.


title: ACD-kehitysvammaoireyhtymä

text: ACD-kehitysvammaoireyhtymä on mahdollisesti autosomin kautta peittyvästi periytyvä. Se kuvattiin ensimmäistä kertaa vuonna 1980, ja oireyhtymä on äärimmäisen harvinainen. Se on tähän mennessä todettu vain muutamalla ihmisellä.


title: ACD-kehitysvammaoireyhtymä

text: ACD on akronyymi sanoista "alopecia" (kaljuus), "contractures" (kutistumat) ja "dwarfism" (kääpiökasvuisuus).


title: Enrico Platé

text: Enrico Platé (28. tammikuuta 1909 Milano, Italia – 2. helmikuuta 1954 Buenos Aires, Argentiina) oli sveitsiläinen kilpa-autoilija, jolla oli myös omaa nimeään kantanut Formula 1 -talli. Talli kilpaili Formula 1 -sarjassa vuosina – . Se osallistui 17:ään MM-osakilpailuun, joissa se ansaitsi yhteensä viisi pistettä.


title: Evanescent, Everfading

text: Evanescent, Everfading on Fall of the Leafen debyyttialbumi, se nauhoitettiin toukokuussa 1997 ja julkaistiin huhtikuussa 1998. Albumin julkaisi Yhdysvaltojen Coloradossa toimiva Defiled Records-levy-yhtiö. Musiikki-tyyli on melodista death metallia.


title: Johannes Hans Daniel Jensen

text: Johannes Hans Daniel Jensen (25. kesäkuuta 1907 – 11. helmikuuta 1973) oli saksalainen fyysikko. Jensen sai yhdessä Maria Goeppert-Mayerin kanssa puolet Nobelin fysiikanpalkinnosta atomin kuorirakenteen tutkimisesta vuonna 1963. Toinen puolikas myönnettiin Eugene Wignerille.


title: Johannes Hans Daniel Jensen

text: Jensen syntyi Hampurissa. Hänen isänsä oli puutarhuri Karl Jensen. Jensen opiskeli vuodesta 1926 alkaen fysiikkaa, matematiikkaa, filosofiaa ja fysikaalista kemiaa Hampurin yliopistossa.


title: August Wernicke

text: August Wernicke on Fall of the Leafen toinen albumi. Levyllä laulaa ensimmäistä kertaa Tuomas Tuominen.


title: Robert Hofstadter

text: Robert Hofstadter (5. helmikuuta 1915 – 17. marraskuuta 1990) oli yhdysvaltalainen fyysikko. Hofstadterille myönnettiin Nobelin fysiikanpalkinto vuonna 1961. Hän ja Rudolf Mößbauer saivat tuona vuonna palkinnon elektronien sironnan ja atomiydinten sekä gammasäteilyn absorption tutkimisesta.


title: Robert Hofstadter

text: Hofstadter syntyi, kävi koulunsa ja suoritti perusopintonsa New Yorkissa. Hän pääsi jatko-opiskelijaksi Princetonin yliopistoon ja väitteli siellä 1938. Hän jatkoi siellä myös tohtorintutkinnon jälkeisiä post doc -opintojaan ja keskittyi tuolloin valonsäteiden käyttäytymiseen willemiittikiteissä. Vuonna 1948 hän huomasi, että natriumjodidi yhdessä talliumin kanssa toimi hyvin tuikeilmaisimena, ja pari vuotta myöhemmin, että samaa ainetta voitiin käyttää gammasäteilyn energiamäärien mittaamiseen.


title: Robert Hofstadter

text: Hofstadter opetti Standfordin yliopistossa vuodesta 1950 vuoteen 1985. Siellä hän käytti hiukkaskiihdytintä atomiydinten osasten tutkimiseen. Tuohon asti oli luultu, että protoneilla ja neutroneilla ei ollut rakennetta. Hofstadter osoitti, että niillä on muoto ja koko, jonka hän onnistui määrittämään. Hän havaitsi, että molemmilla on tiivis positiivisesti varautunut ydin ja pii-mesonien muodostama kaksinkertainen pilvi. Neutroneilla näistä pilvistä sisempi on negatiivisesti varautunut, minkä takia hiukkasen kokonaisvaraus on neutraali.


title: Robert Hofstadter

text: Hofstadter meni naimisiin vuonna 1942. Hänellä on poika ja kaksi tytärtä.


title: Isaac de Bankolé

text: Isaac de Bankolé (s. 12. elokuuta 1957 Abidjan, Norsunluurannikko) on norsunluurannikkolainen näyttelijä. Hän on valmistunut näyttelijäkoulusta ja opiskellut Pariisin yliopistossa. De Bankolé on esiintynyt yli 30 elokuvassa, joista tunnetuimmat lienevät vuoden 2006 elokuvat "Miami Vice" ja "Casino Royale". Hän voitti César-palkinnon roolisuorituksestaan vuoden 1986 elokuvassa "Black Mic Mac".


title: Vitalen lyhytkasvuisuusoireyhtymä

text: Vitalen lyhytkasvuisuusoireyhtymä on harvinainen oireyhtymä, joka aiheuttaa vaikeaa kehitysvammaisuutta, afasiaa, luuston epämuodostumia, lyhytkasvuisuutta, lyhytsormisuutta ja muita oireita.


title: Vitalen lyhytkasvuisuusoireyhtymä

text: Tämän perinnöllisen sairauden kuvasi ensimmäisenä italialainen Emilia Vitale vuonna 2001. Se havaittiin ensimmäistä silloin suuressa sardinialaisessa suvussa.


title: Vitalen lyhytkasvuisuusoireyhtymä

text: Vitalen lyhytkasvuisuuden aiheuttaa ilmeisesti X-kromosomin pitkän varren geenivirhe. Geenivirhettä kantavilla naisilla ei esiinny kehitysvammaisuutta, vaan ainoastaan lievempiä poikkeavuuksia, kuten kielellisiä erityisvaikeuksia ja oppimiseen liittyviä ongelmia.


title: Heinrich Rohrer

text: Heinrich Rohrer (6. kesäkuuta 1933 Buchs – 16. toukokuuta 2013 Wollerau) oli sveitsiläinen fyysikko. Hän sai vuonna 1986 yhdessä Gerd Binnigin kanssa Nobelin fysiikanpalkinnon tunnelointimikroskoopin (STM) kehittämisestä.


title: Heinrich Rohrer

text: Rohrer syntyi Sveitsin Gallenissa ja opiskeli ETH Zürichissä, missä hän väitteli vuonna 1960. Hänen opettajiinsa kuuluivat Wolfgang Pauli ja Jörgen Lykke Olsen. Tohtorintutkinnon jälkeen hän vietti kaksi post doc -vuotta Yhdysvalloissa.


title: Heinrich Rohrer

text: Rohrer aloitti työt IBM:n tutkimuslaboratoriossa Rüschlikonissa vuonna 1963. Gerd Binnigistä tuli hänen työkaverinsa, ja he suunnittelivat yhdessä tunnelimikroskoopin. Laitteessa on terävä volframianturi, jonka muutaman atomin levyinen kärki tuodaan 5–10 atomin paksuuden päähän johtavasta tai puolijohtavasta pinnasta. Kun kärjen sähköpotentiaali saadaan poikkeamaan muutamia voltteja pinnan potentiaalista, syntyy elektronivirta. Virran voimakkuus riippuu kärjen ja pinnan välisestä tasosta, ja pitämällä virta vakiona voidaan kärki saada liikkumaan erittäin tarkasti pinnan muotoja seuraillen. Tällöin saadaan pinnanmuodoista kartta, jossa sen korkeuserot näkyvät jopa atomin paksuuden tarkkuudella.


title: Gustavsonin oireyhtymä

text: Gustavsonin oireyhtymä on X-kromosomin kautta periytyvä harvinainen oireyhtymä, joka aiheuttaa kehitysvammaisuutta, kuurosokeutta ja kouristuksia. Sokeutumisen aiheuttaa näön surkastuma. Sairaus johtaa varhaiseen menehtymiseen vauvaiässä tai varhaislapsuudessa.


title: Gustavsonin oireyhtymä

text: Gustavsonin oireyhtymä kuvattiin ensimmäistä kertaa vuonna 1993. Siitä kärsivillä on esiintynyt lisäksi mm. mikrokefaliaa ja spastisuutta.


title: Lick It Up (kappale)

text: ”Lick It Up” on Kiss-yhtyeen kappale samannimiseltä albumilta vuodelta 1983. Sen kirjoittivat laulaja/kitaristi Paul Stanley ja soolokitaristi Vinnie Vincent. Kappale julkaistiin singlenä 1983, b-raitanaan Gene Simmonsin laulama kappale ”Dance All Over Your Face”.


title: Lick It Up (kappale)

text: Kappaleesta tehtiin myös musiikkivideo singlen myynnin edistämiseksi. Se oli Kissin ensimmäinen musiikkivideo ilman kuuluisia maskeja. Video esitettiin ensimmäistä kertaa MTV:llä 18. syyskuuta 1983. Kaikesta mainostuksesta huolimatta ”Lick It Up” sijoittui vain sijalle 66 Yhdysvalloissa, muutamissa maissa se pääsi myös Top-40 joukkoon.


title: Lick It Up (kappale)

text: ”Lick It Up” on ollut Kissin soitetuin kappale bändin kiertueilla siitä lähtien kun se julkaistiin.


title: All Hell’s Breakin’ Loose

text: All Hell’s Breakin' Loose on Kiss-yhtyeen kappale albumilta "Lick It Up". Se oli toinen ja viimeinen albumilta singlenä julkaistu kappale. Se ei sijoittunut listoille Yhdysvalloissa.


title: All Hell’s Breakin’ Loose

text: Vaikka kappaleen kirjoittajaksi on ilmoitettu koko "Lick It Upin" kokoonpano, oli Eric Carr kappaleen pääkirjoittaja. Carr, joka alun perin halusi kappaleen kuvastavan Led Zeppeliniä, oli järkyttynyt, kun Paul Stanley käytti räppilaulua kappaleessa.


title: All Hell’s Breakin’ Loose

text: Musiikkivideon ohjasi Martin Kahan ja tuotti Lenney Grodin. Video sai jonkin verran pyöritystä MTV:llä ja nimettiin ehdokkaaksi MTV Video Music Awardseissa vuonna 1984.


title: All Hell’s Breakin’ Loose

text: Kappale löytyy myös "The Box Setillä", joka julkaistiin 2001.


title: Johan Museeuw

text: Johan Museeuw (s. 13. lokakuuta 1965) on entinen belgialainen kilpapolkupyöräilijä, joka on syntynyt Varsenaren kaupungissa Belgiassa. Häntä on kilpailuaikoinaan kutsuttu liikanimellä "Flanderin leijona" (Le Lion des Flandres) ja hänen voittojensa ja sijoitustensa luettelo on vakuuttava: Maailmanmestari 1996, kolminkertainen Paris-Roubaix- sekä Flanderin kierros (Tour des Flandres) -ajojen voittaja ja monia muita ansioita. Hän lopetti ammattilaisuransa vuonna 2004 Grand Prix de l'Escaut -kilpailuun, jonka voittajaksi tuli hänen manttelinperijäkseen sanottu belgialainen Tom Boonen.


title: Johan Museeuw

text: Muutama kuukausi lopettamispäätöksen tekemisen jälkeen Johan Museeuw tuomittiin neljän vuoden mittaiseen kilpailukieltoon doping-aineiden käytön vuoksi. Tuomion antoi Belgian kuninkaallinen pyöräilyliitto (Royale Ligue Vélocipédique Belge (RLVB)). Vuonna 2005 häntä syytettiin belgialaisessa oikeudessa doping-aineiden hallussapidosta. Lopulta hänet tuomittiin joulukuussa 2008 kymmenen kuukauden ehdolliseen vankeuteen dopingsotkuistaan.


title: Ere Kolu

text: Ere Kolu (oik. Kustaa Anders Liukonen, 30. marraskuuta 1884 Tampere – 29. kesäkuuta 1960 Helsingin maalaiskunta) oli suomalainen aktivisti, anarkisti, kirjailija, puuseppä ja kunnallispoliitikko. Hän laati novelleja, runoja, aikalaiskuvauksia ja kirja-arvosteluja muun muassa Suomen Sosialidemokraattiin, Kansan Lehteen, Pienviljelijään ja Tulenkantajat-lehteen. Hän kirjoitti myös toistakymmentä näytelmäkäsikirjoitusta sekä romaanikäsikirjoituksia. Näistä suurin osa on säilynyt suvun hallussa.


title: Ere Kolu

text: Ere Kolun teksteistä on julkaistu kaksi kirjaa: vuonna 1948 Kansankulttuuri julkaisi novellikokoelman "Karua elämää". Vuonna 2005 Tammi julkaisi Ere Kolun omaelämäkerran nimellä "Aktivisti – Salaista sotaa Venäjän varjossa". Omaelämäkerta oli lojunut sukutalon vintillä, josta sen löysi Kustaa Liukosen tyttärenpoika, toimittaja Ilpo Salonen. Kirjaan laati johdannon professori Hannu Soikkanen, ja kirjassa on myös Liukosen tyttären Kaisa Salosen muistelmaosuus isästään. Kaisa Salonen toimi 1950–1980-luvuilla Eeva-lehden ihmissuhdepalstan pitäjänä nimimerkillä Leelian lepotuoli.


title: Ere Kolu

text: Näytelmistä lähinnä "Voittajat" saavutti jonkinmoista suosiota työväennäyttämöillä. Useimpia hänen näytelmiään ei koskaan esitetty, eikä yhtään romaania julkaistu. Syynä oli teatterinjohtajilta ja kustantamoilta saadun palautteen mukaan lähinnä tekstien voimakas julistava sävy, joka jätti usein henkilökuvauksen varjoonsa. "Karua elämää" -kokoelma sai kuitenkin aikoinaan hyvän vastaanoton. Ere Kolu oli kirjoittaja- ja taiteilijaryhmä Kiilan kantajäsen.


title: Ere Kolu

text: Kustaa Liukonen syntyi 1884 tamperelaisen tehtaantytön aviottomana lapsena ja vietti lapsuutensa Hauholla isovanhempien hoivissa. Hän oppi varhain lukemaan ja suoritti kansakoulun. Hänellä oli pienestä pitäen vilkas mielikuvitus, ja hän kertoo nähneensä monenlaisia ”näkyjä”, joita esimerkiksi Raamatun dramaattiset kertomukset herättivät. Kristinuskoon ja kirkkoon hän sinänsä suhtautui kriittisesti, mikä liittyi hänen kokemuksiinsa tuon ajan papeista. Näitä kokemuksia hän kuvailee myös omaelämäkerrassaan.


title: Ere Kolu

text: Liukonen vietti nuorena kiertelevää elämää ja kulki jalkaisin paikkakunnalta toiselle pitkin eteläistä Suomea aina sinne, missä kuuli olevan työmahdollisuuksia. Omaelämäkerrasta välittyy elävä kuva 1800–1900-lukujen vaihteen Suomen maaseudusta, pikkukaupungeista ja Helsingistä.


title: Ere Kolu

text: Liukonen sai vuoden 1904 paikkeilla käsiinsä sosialismista kertovaa maanalaista kirjallisuutta, joka teki häneen suuren vaikutuksen. Kirjat tarjosivat teorian siitä, miksi yhteiskunta oli epäoikeudenmukainen, ja samalla ratkaisun ongelmaan eli vallankumouksen. Eugen Schauman murhasi Nikolai Bobrikovin vuonna 1904. Liukonen kuvailee elämäkerrassaan voimakkaita tuntojaan seuratessaan Bobrikovin loisteliasta hautajaissaattuetta Helsingissä Esplanadin ja Mikonkadun kulmassa: hän tunsi ”järjetöntä halua heittää pommin ja sillä hajottaa vihatun miehen maalliset jäännökset Esplanadin puiden oksille ja kadulle ihmisten tallattavaksi”.


title: Ere Kolu

text: Liukonen lähti suurlakkovuonna 1905 mukaan aktivistien toimintaan: hän salakuljetti aseita, levitti vallankumouspropagandaa keisarin sotilaiden keskuuteen, oli mukana väijytyksissä ja iskuissa tsaarin turva- ja virkakoneistoa vastaan sekä osallistui myös pankkiryöstöihin, joista saatavilla rahoilla oli tarkoitus rahoittaa vallankumousta. Hän toimi vuoden 1906 Viaporin kapinan aikoihin punakaartin päällikön Johan Kockin henkivartiokaartissa.


title: Ere Kolu

text: Kohtalokkaaksi teoksi osoittautui murha, johon hän syyllistyi keväällä 1907: hän ampui Kouvolan rautatieasemalla keisarin salaisen poliisin kätyriksi arvellun Nikolai Vestnikovin. Tästä hänet tuomittiin elinkautiseen vankeuteen. Tuomio kuitenkin raukesi 1917, kun Venäjällä puhkesi vallankumous ja senaatin päätöksellä kaikki poliittiset vangit vapautettiin. Omaelämäkerta kuvailee yksityiskohtaisesti 1900-luvun alun Kakolan vankilaoloja.


title: Ere Kolu

text: Loppuikänsä Liukonen vietti rauhallista elämää puusepän ammatissa, jonka hän oli oppinut vankilassa. Sisällissotaan hän ei osallistunut, vaikka sekä punaiset että valkoiset houkuttelivat entistä aktivistia riveihinsä. Myöhemmin hän jatkoi ahkerasti kirjoittamista ja toimi toisen maailmansodan jälkeen aktiivisesti Helsingin maalaiskunnan kunnallispolitiikassa SKDL:n edustajana. Omaelämäkerrasta ja hänen tyttärensä tiedoista päätellen Liukonen katui vanhemmiten väkivallantekoja, joihin hän oli nuorukaisena syyllistynyt, vaikkakin hän oli tehnyt ne tsaarinvallan kumoamiseksi ja Suomen itsenäisyyden nimissä.


title: Hydroletalus

text: Hydroletalus on sairaus, joka aiheuttaa vesipäisyyttä, keskushermoston epämuodostumia, polydaktyliaa ja muita oireita, kuten hengitysteiden ahtautumista sekä huuli- ja kitalakihalkioita. Se aiheuttaa kuolleena syntymisen tai pian syntymän jälkeen tapahtuvan menehtymisen.


title: Hydroletalus

text: Hydroletalus on autosomin kautta peittyvästi periytyvä, suomalaiseen tautiperintöön kuuluva oireyhtymä. Suomalaiset tutkijat kuvasivat sen ensimmäistä kertaa vuonna 1981, ja sairautta aiheuttava geenivirhe on peräisin Itä-Suomen harvaan asutuilta alueilta. Suomessa hydroletalus on yhdellä noin 20 000 syntyvästä lapsesta.


title: Hydroletalus

text: Mahdolliset epämuodostumat todetaan ennen lapsen syntymää ultraäänitutkimuksella.


title: Fabian Cancellara

text: Fabian Cancellara (s. 18. maaliskuuta 1981 Bern, Sveitsi) on sveitsiläinen maantiepyöräilijä, joka kilpaili ammattilaisena 2001–2016. Hän oli aktiiviurallaan erityisesti aika-ajon ja yhden päivän klassikoiden mestari sekä eräs voimakkaimmista ammattilaispyöräilijöitä. Hän on aika-ajon kaksinkertainen olympiavoittaja ja nelinkertainen maailmanmestari, Milano–San Remon voittaja sekä kolminkertainen Pariisi–Roubaix'n ja Flanderin ympäriajon voittaja.


title: Fabian Cancellara

text: Jo varhaisina vuosinaan taidoillaan hämmästyttänyt Cancellara on nuorten maantiepyöräilyn maailmanmestari vuosilta 1998 sekä 1999. Jo 19-vuotiaana hän sijoittui toiseksi alle 23-vuotiaiden maantiepyöräilyn maailmanmestaruuskilpailussa. Tämän jälkeen hän siirtyi ammattilaiseksi ja sai ensimmäisen kiinnityksensä vahvana tunnettuun Mapei-Quick-Step-talliin, jonka ajajana hän oli vuodet 2001–2002.


title: Fabian Cancellara

text: Ensimmäisinä ammattilaisvuosinaan Cancellara voitti useita pienempiä kilpailuja, mutta kun hän oli siirtynyt Fassa Bortolo -talliin vuonna 2003, hän oli valmis voittamaan suurina kilpailuina tunnettujen Tour de Romandien ja Tour de Suissen prologit. Vuodesta 2004 tuli hänen varsinainen läpimurtovuotensa; hän sijoittui neljänneksi suuressa klassikkoajossa Pariisi–Roubaix ja Ranskan ympäriajossa hän voitti prologin ennen amerikkalaista tulevaa kokonaiskilpailun voittajaa Lance Armstrongia. Näin hän saattoi lähteä varsinaiseen kilpailuun keltainen paita yllään. Toisella osuudella hän ei pystynyt pitämään enää sijoitustaan kokonaiskilpailun kärjessä ja menetti keltaisen paitansa norjalaiselle Thor Hushovdille.


title: Fabian Cancellara

text: Vuonna 2005 Cancellara oli eräs Pariisi–Roubaix-kilpailun ennakkosuosikeista, mutta hänen pyöränsä rengas rikkoutui ja hän sijoittui lopulta kilpailussa kahdeksanneksi neljä minuuttia kilpailun voittajan Tom Boonenin jälkeen. Myöhemmin samana vuonna hän saavutti kolmannen sijan Madridin maantiepyöräilyn maailmanmestaruuskilpailussa.


title: Fabian Cancellara

text: Kun Fassa Bortolo -talli lopetti toimintansa vuonna 2005, allekirjoitti Cancellara kolmivuotisen sopimuksen tanskalaisen Team CSC:n kanssa. Sopimus tuli voimaan kilpailukauden 2006 alkaessa. Ennen osallistumistaan Pariisi–Roubaix-kilpailuun hän kertoi, ettei ole koskaan ollut paremmin valmistautunut. Hänen oma vauhtinsa Arenbergin metsäosuuden mukulakivillä todistaa hyvästä valmistautumisesta ja iskukyvystä, sillä tällä sata kilometriä ennen maalia olevalla osuudella hän pakotti 17 kanssakilpailijaansa taistelemaan voitosta. Discovery Channel -tallin ajaja Vladimir Gusev lähti irtiottoon 17 kilometriä ennen maalia kuuluisan Le Carrefour de l'Arbren mukulakiviosuudella ja näin Cancellaran piti seurata häntä – ja lopulta hän ajoi kilpailun voittoon.


title: Fabian Cancellara

text: Cancellara otti nopeasti muihin ennakkosuosikkeihin 30 sekunnin aikaeron ja pyöräili viimeiset kilometrit ennätysajalla pystyen kasvattamaan etumatkaansa ja kilpailu päättyi jopa puolentoista minuutin eroon seuraavaksi tulleisiin. Hänestä tuli toinen Pariisi–Roubaix-ajon sveitsiläinen voittaja, edellinen voittaja oli vuonna 1923 Heiri Suter.


title: Fabian Cancellara

text: Myöhemmin samana vuonna Cancellara voitti maantieaika-ajon maailmanmestaruuden Salzburgissa.


title: Fabian Cancellara

text: Vuoden 2007 Ranskan ympäriajossa Cancellara voitti prologin ylivoimaisesti kymmenen sekunnin erolla Andreas Klödeniin . Hän oli mukana pahassa kolarisumassa toisen etapin loppukilometreillä, näytti aluksi loukanneen kätensä, mutta selvisikin säikähdyksellä. Seuraavana päivänä Cancellara ajoi etappivoittoon johtajan keltainen paita yllään. Hän lähti kilometri ennen maalia olleella mukulakiviosuudella pääjoukosta irti, tavoitti karkumatkalla olleet neljä ajajaa ja ajoi vakuuttavaan voittoon. Hän piti johtajan paidan itsellään seitsemännelle etapille saakka. Saman vuoden syyskuussa Cancellara uusi Stuttgartissa aika-ajon maailmanmestaruuden.


title: Fabian Cancellara

text: Vuonna 2008 Cancellara voitti Tirreno–Adriaticon kokonaiskilpailun. Hän ratkaisi kilpailun voittamalla aika-ajoetapin. Muutamaa päivää myöhemmin hän voitti Milano–San Remo -klassikon karattuaan kärkiryhmältä vajaat kolme kilometriä ennen maalia. Hän sijoittui Pariisi-Roubaix-kilpailussa toiseksi hävittyään loppukirissä Tom Boonenille. Pekingin olympialaisten maantieajossa hän ajoi pronssia Samuel Sánchezin ja Davide Rebellinin jälkeen. Neljä päivää myöhemmin ajetussa aika-ajossa hän saavutti kultaa voittaen toiseksi tulleen Ruotsin Gustav Larssonin 33:lla sekunnilla. Rebellin jäi Pekingin uusintatesteissä kiinni dopingista, ja Cancellara nousi maantieajossa hopeamitalistiksi, kun Rebelliniltä vietiin dopingrikkomuksen takia mitali.


title: Fabian Cancellara

text: Cancellara voitti Sveitsin ympäriajon vuonna 2009. Hän ratkaisi kilpailun voitettuaan kotikaupungissaan Bernissä ajetun viimeisen etapin, 39 kilometrin aika-ajon. Saman vuoden Ranskan ympäriajossa hän voitti Monacossa ajetun avausetapin, 15,5 kilometrin aika-ajon, 18 sekunnin erolla Alberto Contadoriin. Hän johti tämän jälkeen kokonaiskilpailua kuuden etapin ajan. Espanjan ympäriajossa Cancellara voitti Assenin moottoriradalla Alankomaissa ajetun ensimmäisen etapin, 4,8 kilometrin mittaisen aika-ajon. Hän menetti kokonaiskilpailun johtajan kultaisen paidan viidennen etapin jälkeen, mutta siirtyi uudelleen kilpailun johtoon voitettuaan Valencian katuradan liepeillä ajetun seitsemännen etapin, 30 kilometrin aika-ajon. Myöhemmin samana vuonna hän voitti kolmannen kerran aika-ajon maailmanmestaruuden kukistettuaan kotimaassaan ajetuissa MM-kilpailuissa toiseksi sijoittuneen Gustav Larssonin minuutilla ja 27 sekunnilla.


title: Fabian Cancellara

text: Cancellara voitti Flanderin ympäriajon 2010 yli minuutin erolla Tom Booneniin, jolta hän karkasi Muur-Kappelmuurin kuuluisassa nousussa 15 kilometriä ennen maalia. Viikkoa myöhemmin hän voitti Pariisi–Roubaix'n kahden minuutin erolla Thor Hushovdiin tehtyään ratkaisevan irtioton noin 50 kilometriä ennen maalia. Saman vuoden Melbournen MM-kilpailuissa hän voitti neljännen kerran aika-ajon maailmanmestaruuden kukistettuaan toiseksi tulleen David Millarin yli minuutilla.


title: Fabian Cancellara

text: Kaudelle 2011 Cancellara siirtyi uuteen luxemburgilaiseen Team Leopard-Trek-talliin. Hän sijoittui toiseksi Milano – San Remossa ja Pariisi–Roubaix'ssa sekä kolmanneksi Flanderin ympäriajossa. Hän voitti Sveitsin maantieajomestaruuden sekä kaksi aika-ajoetappia Sveitsin ympäriajossa. MM-kilpailujen aika-ajossa hän sai pronssia. Kaudelle 2012 tallin nimeksi vaihtui RadioShack-Nissan-Trek. Cancellara voitti tuona vuonna Ranskan ympäriajon prologin viidennen kerran ja piti johtajan keltaista paitaa seitsemännelle etapille saakka. Hän kuitenkin keskeytti kilpailun, koska halusi olla mukana toisen lapsensa synnytyksessä. Kaudella 2013 tallin nimi oli RadioShack-Leopard-Trek. Maaliskuun lopussa hän voitti toista kertaa urallaan Flanderin ympäriajon puolentoista minuutin erolla Peter Saganiin ja viikkoa myöhemmin kolmannen Pariisi–Roubaix'n kukistettuaan loppukirissä Sep Vanmarcken. Firenzen MM-kilpailuissa hän sai aika-ajossa pronssia.


title: Fabian Cancellara

text: Kaudelle 2014 tallin nimeksi vaihtui Trek Factory Racing. Cancellara voitti Flanderin ympäriajon oltuaan paras neljän ajajan loppukirissä. Pariisi–Roubaix'ssa hän sijoittui kolmanneksi. Seuraalla kaudella hän kaatui maaliskuisessa E3 Harelbeke -kilpailussa murtaen kaksi selkänikamaa. Hän joutui jättämään kevään klassikkokilpailut väliin. Ranskan ympäriajossa hän sai johtajan keltaisen paidan kolmannelle etapille, mutta mursi kaatumisen seurauksena jälleen kaksi selkänikamaa. Hän ajoi etapin maaliin, mutta keskeytti kilpailun sen jälkeen.


title: Fabian Cancellara

text: Cancellara ilmoitti marraskuussa 2015 lopettavansa uransa kauden 2016 jälkeen. Hän voitti Rio de Janeiron olympialaisissa 2016 kultaa aika-ajossa 47 sekunnin erolla Tom Dumouliniin.


title: Al-Šamal

text: Al-Šamal () on yksi Qatarin seitsemästä kunnasta. Se sijaitsee Persianlahden rannalla.


title: Al-Šamal

text: Al-Šamalin pinta-ala on 902 km². Kunnan asukasluku vuonna 2015 oli 8794.


title: Arpitaani

text: Arpitaani eli frankoprovensaali on romaaninen kieli, joka kuuluu samaan ryhmään ranskan, vallonin ja picardin kanssa. Sitä puhutaan Italiassa, Ranskassa ja Sveitsissä. Suurin osa kielen puhujista asuu Italiassa Aostanlaaksossa, joka on myös ainut alue, jossa kielellä on virallinen asema. Kieltä puhutaan myös Torinon metropolikaupungissa Piemonten alueella, kahdessa syrjäisessä kaupungissa Foggian maakunnassa Apulian alueella sekä Sveitsin ranskankielisessä osassa. Ranskassa Rhône-Alpesin alueella kielellä on paikalliskielen asema, mutta sen käyttö on vähäistä. Kieli on uhanalainen, ja sen käyttäjien määrä on vähentynyt jo pitkään.


title: Arpitaani

text: Kieli on erkaantunut muista d'oïl-kielistä 700-800-luvuilla. Ensimmäiset kirjalliset todisteet frankoprovensaalista ovat 1100-luvulta. Kieli ei kehittynyt yhtä käytetyksi kuin ranskan tai italian kielet, sillä sen puhujat elivät poliitisesti erkaantuneilla, syrjäisillä vuoristoalueilla. Alueella sijainnut Savoijin kuningaskunta käytti virallisena kielenään latinaa, ja myöhemmin ranskaa, vaikka suurin osa sen asukkaista käytti frankoprovensaalia. Kielen käyttö alkoi vähetä 1800-luvulla, kun ranskan kieli alkoi syrjäyttää sitä monin paikoin. Nimen frankoprovensaali antoi G.I. Ascoli 1800-luvulla, koska kielessä on piirteitä ranskan ja provensaalin kielestä. Arpitaani on kielen puhujien itsensä suosima ilmaus.


title: Arpitaani

text: Vaikka frankoprovensaalilla ei ole yleisesti hyväksyttyä kirjakieltä, sillä on pitkä historia kirjallisuudessa. Ensimmäinen frankoprovensaalinkielinen kirjallinen tuotos on tiettävästi 1100-luvulta peräisin oleva runo Aleksanteri Suuresta. Eepos Girart de Roussillon on toinen merkittävä 1100-luvulta peräisin oleva teos. 1200-luvulla alkoi ilmestyä lakitekstejä frankoprovensaaliksi samalla kun latinan käyttö hallinnossa väheni. Muun muassa Corpus Juris Civilis käännettiin tällöin frankoprovensaaliksi. Uuden ajan frankoprovensaalisia kirjoittajia ovat muun muassa Amélie Gex ja Jean-Baptiste Cerlogne, jotka molemmat vaikuttivat 1800-luvulla. Ensimmäinen sarjakuva, joka käännettiin frankoprovensaaliksi, oli Tintti.


title: OOO Valio

text: OOO Valio, aiemmin ZAO Valio Sankt-Peterburg, on Valion Pietarissa sijaitseva venäläinen tytäryhtiö. Henkilöstöä yhtiössä on 94, ja liikevaihto on 119 miljoonaa euroa. OOO Valio markkinoi, myy ja jakelee Valion tuotteita Venäjällä. Yhtiön tunnetuimmat brändit ovat "Oltermanni", "Valio Viola" ja "Valio voi," ja lisäksi "Viola sulatejuusto" on Venäjän markkinajohtaja omassa tuoteryhmässään. OOO Valion päämarkkina-alueita ovat Pietari, Viipuri ja Moskova.


title: OOO Valio

text: Vuonna 1993 Pietariin perustettiin Valion edustusto, ja seuraavana vuonna siitä muodostettiin tytäryhtiö.


title: OOO Valio

text: Venäjän maahantuonti organisoitiin vuoden 2002 alusta uudelleen niin, että OOO Valio vastaa Venäjän maahantuonnista.


title: Quarter Past

text: Quarter Past on rap-artisti Palefacen toinen albumi vuodelta 2003. Levy nousi ilmestymisviikollaan Suomen virallisen albumilistan sijalle 30 mutta putosi pois seuraavalla viikolla.


title: Quarter Past

text: Albumilta julkaistiin singlet "'Til the Break of Dawn" (singlelistan 10.) ja "Colgate Soulmate", josta on tehty myös video.


title: Munitus

text:
Munitus on leikki. Munitukseen tarvitaan pallo ja jonkin verran vino katto.
Yksi pelaaja heittää pallon katolle ja huutaa toisen pelaajan nimen. Jos heittäjä huutaa vaikka Pekka, kaikki muut paitsi Pekka juoksevat mahdollisimman kauas. Pekka yrittää ottaa katolta putoavan pallon kiinni. Kun Pekka saa pallon haltuunsa, hän huutaa stop tai seis, ja kaikkien täytyy pysähtyä. Pekka saa hypätä kolme kertaa ja sitten yrittää heittää jotakuta pallolla. Jos Pekan heittämä pallo ei kuitenkaan osu kehenkään, tulee Pekalle yksi muna. Jos hän osuu Maijaan, Maijalle tulee yksi muna. Se, joka on saanut munan, on seuraava heittäjä. Jos Maija huutaa Lauri, ja Lauri saa katolta putoavan pallon suoraan ilmasta kiinni, hän voi heittää sen suoraan katolle ja huutaa jonkun toisen nimen.


title: Munitus

text: Kolmesta pienestä munasta muodostuu yksi iso muna. Kolmen pienen munan jälkeen niiden omistajan selkään piirretään (eli munitetaan) jollain sormella (kaikki kymmenen sormea käytössä). Munitettu saa arvata kolme kertaa, millä sormella hänen selkään on piirretty. Jos hän arvaa oikein, peli jatkuu normaalisti, mutta jos hän ei arvaa ollenkaan, hänelle keksitään uusi "lempinimi", vaikkapa paviaani (yleensä ei mikään ihastuttava nimi). Jos joku vielä huutaa sen henkilön, jolla on "lempinimi", oikean nimen, siitä tulee yksi muna (huutajalle). Se jolla ensimmäiseksi on kolme isoa munaa on häviäjä, jota muut pelaajat saavat vähän aikaa haukkua, ei tosin liian paljon, ettei pelistä häviäisi sen hauskuus. Jokaisessa kolmessa munituksessa toimitaan samalla tavalla.


title: Long Beachin katurata

text: Toyota Grand Prix of Long Beach on katurata Kalifornian Long Beachissä, Yhdysvalloissa. Sen lähtöruutu on Ocean Boulevardilla. Ahtaan radan ja tiukkojen mutkien takia rata on hyvin hidas verrattuna muihin ratoihin, ja rataa onkin kutsuttu "Yhdysvaltojen Monacon GP:ksi".


title: Long Beachin katurata

text: Rata rakennettiin 1975 Formula 5000:n kilparadaksi, mutta sitä käytettiin vain kyseisenä vuotena. Vuosina 1976–1983 radalla ajettiin Formula 1:sten Länsi-Yhdysvaltain GP. Vuodesta 1984 rataa kiersi Champ Car -luokka, kunnes sarjan romahduksen jälkeen kisa siirtyi vuonna 2009 IndyCarille. Myös American Le Mans Series- ja Formula E -sarja käyttävät rataa.


title: Long Beachin katurata

text: Rataa on muuteltu hieman sen alkuperäisestä muodosta, mutta pääosin se noudattelee samaa linjaa, kuin alussakin.


title: Luettelo Suomen vanhimmista ihmisistä

text: Tämä on epätäydellinen luettelo Suomen vanhimmista ihmisistä. Luettelo sisältää vähintään 107-vuotiaiksi eläneet henkilöt.Sata vuotta täyttäneiden määrä kasvaa Suomessa joka vuosi noin viidellä prosentilla. Tilastokeskuksen arvion mukaan vuonna 2065 heitä olisi jo noin 8 000. Yli satavuotiaista naisia on selvästi enemmän kuin miehiä. Vuonna 1960 yli satavuotiaiden määrä oli 71. Vuoden 2008 lopussa yli satavuotiaita oli 514, joista naisia 437 ja miehiä 77. Vuonna 2017 yli satavuotiaita oli 830 ja heistä 31 oli yli 105-vuotiaita.


title: Mardinin maakunta

text: Mardinin maakunta (; ) on yksi Turkin 81 maakunnasta. Maakunnan väkiluvuksi arvioitiin 788 996 vuonna 2014. Maakunta rajoittuu etelässä Syyrian Hasakan maakuntaan ja on melko lähellä myös Irakin rajaa. Maradinin maakunta on osa Turkin kurdialuetta.


title: Mardinin maakunta

text: Maakunnan pääkaupunki on Mardin (88 768 as., 31.12.2014 arvio). Muita suuria kaupunkeja ovat Kızıltepe (158 979 as., arvio) ja rajakaupunki Nusaybin (90 152 as., arvio).


title: Mardinin maakunta

text: Sana Mardin on alun perin arameaa.


title: Mardinin maakunta

text: Mardinin maakunta on jaettu 10 piirikuntaan. Pääkaupunki lihavoidulla tekstillä.


title: Astalo

text: Astalo on mikä tahansa esine, jota ei ole valmistettu aseeksi, mutta jota tilapäisesti käytetään lyömäaseen tavoin. Sanana astalo on harvinainen yleiskielessä, mutta sitä käytetään lakikielessä. Sanan harvinainen rinnakkaismuoto on ”astala”.


title: Astalo

text: Astaloa käytetään tavallisesti nuijan tavoin lyömäaseena, jolloin tarkoituksena on tainnuttaa toinen tai vahingoittaa häntä. Esimerkiksi ikkuna tai peili taas on teräaseen kaltainen astalo. Tilanteen mukaan astaloksi voidaan valita hyvinkin erilaisia esineitä, kuten työkaluja, urheiluvälineitä, keittiötarvikkeita tai siivousvälineitä.


title: Astalo

text: Nykyisin Suomessa voimassa olevassa rikoslaissa sanaa ei käytetä, mutta se esiintyi lakitekstissä aiemmin merkityksessä lyömäase. Astalon nostamisesta toista vastaan pahoinpitelyn aikomuksessa säädettiin rangaistus vuoden 1889 rikoslain 21. luvun 13 §:ssä.


title: Astalo

text: Korkein oikeus katsoi päätöksessään vuonna 1959 olutpullon hengenvaaralliseksi astaloksi.


title: Juhan Ross

text: Juhan Ross (14. elokuuta 1925 Aburi – 21. kesäkuuta 2002 Tartto) oli virolainen professori ja metsätieteilijä. Hän taisteli vapaaehtoisena Suomen joukoissa toisessa maailmansodassa.


title: Juhan Ross

text: Hän on Joensuun yliopiston maatalous- ja metsätieteiden kunniatohtori (1989). Hänen poikansa on musiikkitieteilijä Jaan Ross.


title: Akishima

text: Akishima () on Japanin kaupunki Honshūn saarella Kantōn alueella Tokion metropolissa. Se sijaitsee Tamajoen varrella Taman alueella metropolin länsiosassa ja rajautuu Fussan, Hachiōjin, Hinon ja Tachikawan kaupunkeihin. Akishimassa on 112 967 asukasta (vuonna 2017) ja sen pinta-ala on 17,34 neliökilometriä.


title: Akishima

text: Akishima perustettiin vuonna 1954 Shōwan () ja Haijiman () kuntien yhdistyessä. Kaupungin nimi on näiden kahden paikkakunnan nimen yhdistelmä: Shōwan ensimmäinen kanji voidaan lukea myös "aki", ja Haijiman jälkimmäinen kanji "shima". Akishimaa palvelevat JR Higashi-Nihonin Ōme-linja, Itsukaichi-linja ja Hachikō-linja sekä Seibu-rautateiden Haijima-linja.


title: Windows Live

text: Windows Live oli tuotenimike Microsoftin tarjoamille internetpalveluille, jotka lopetettiin lokakuussa 2013. Microsoftin internetpalvelut kulkivat ennen Liveä MSN-nimellä. Live-tuotteet olivat Microsoftin ase taistelussa sen nopeasti kasvavia kilpailijoita, kuten Googlea, vastaan. Suurin osa palveluista oli internetselaimen kautta käytettäviä.


title: Windows Live

text: Monet tutut MSN-palvelut korvattiin Live-brändillä. Palveluiden nimi ei ollut ainoa vaihtunut osa, vaan ohjelmia myös uudistettiin rankalla kädellä. Palvelut olivat saatavilla myös suomenkielisinä.


title: Windows Live

text: Windows Live -tuetteiden tarjonta jatkuu Windows Essentials -paketin sekä erillisten selain- ja mobiilisovelluksien muodossa.


title: Edward Hald

text: Edward Hald (1883-1980) oli ruotsalainen taidemaalari, graafikko ja lasitaiteilija. Hän opiskeli aluksi arkkitehtuuria Saksassa ja Englannissa, mutta vaihtoi pian maalaustaiteeseen ja oli mm. Henri Matissen oppilaana. Hän suunnitteli moderneja astioita Rörstrandille ja NK:lle. Hald etsi jatkuvasti uusia teknisiä ja taiteellisia ratkaisuita taide- ja käyttölasin tuotantoon. Haldin tuotannolle ovat ominaisia ohuet lasimaljat, joissa on kaiverruskuvioita tai lasimassaan upotetun toisen värisen lasin muodostamia kuvioita. Haldin tunnetuin teos on Tukholman näyttelyyn vuosina 1929–1930-tehty halkaisijaltaan 53-senttinen "Taivaanpallo" (Himmelsgloben), johon on kaiverrettu Eläinradan merkkejä esittäviä kreikkalaisten maljakkomaalausten tyylisiä kuvioita. Vuosina 1933–1944 hän oli Orreforsin lasitehtaan toimitusjohtaja. Vuonna 1954 Hald sai professorin arvonimen. Hän työskenteli Orreforsissa vielä muutamia vuosia ennen kuolemaansa.


title: Lois Maxwell

text: Lois Ruth Maxwell (synt. Hooker; 14. helmikuuta 1927 – 29. syyskuuta 2007) oli kanadalainen näyttelijä. Hänet tunnetaan parhaiten salaisen palvelun sihteerin, Miss Moneypennyn roolista, jota hän esitti neljässätoista James Bond -elokuvassa.


title: Lois Maxwell

text: Maxwell syntyi Kitchenerissä, Ontariossa opettajan ja sairaanhoitajan tyttärenä. Hän oli toisessa maailmansodassa armeijan viihdyttäjänä ja matkusti Eurooppaan. Hän aloitti opiskelun Royal Academy of Dramatic Artissa välttääkseen karkotuksen Britanniasta hänen todellisen ikänsä paljastuttua.


title: Lois Maxwell

text: Maxwell lähti 20-vuotiaana Hollywoodiin ja sai jo pian parhaan naisnäyttelijätulokkaan Golden Globen roolistaan elokuvassa "Kaupungissa juorutaan" (1947). Hän esiintyi vuonna 1949 "Life Magazinen" valokuvassa yhdessä Marilyn Monroen kanssa. Hän omaksui suunnilleen tässä vaiheessa taiteilijanimensä ”Maxwell”, jota myös hänen muu perheensä alkoi käyttää.


title: Lois Maxwell

text: Maxwell palasi Hollywoodista Eurooppaan ja vietti vuodet 1950–1955 Roomassa. Hän tapasi Pariisissa Peter Marriottin, jonka kanssa hän oli naimisissa vuosina 1957–1973. Pari muutti Lontooseen, jossa syntyivät lapset Melinda (s. 1958) ja Christian (s. 1959). Mies kuoli vuonna 1973.


title: Lois Maxwell

text: Maxwell esitti Miss Moneypennyn osan neljässätoista ensimmäisessä James Bondissa vuosina 1962–1985. Kyseinen rooli on yhä esittäjänsä tunnetuin.


title: Lois Maxwell

text: Maxwell teki viimeisen elokuvaesiintymisensä vuonna 2001. Hän sairastui samana vuonna suolistosyöpään ja muutti Perthiin, Australiaan, jossa hän asui poikansa perheen kanssa ja työsti omaelämäkertaa. Maxwell ei koskaan toipunut sairaudestaan, vaan menehtyi Australiassa 29. syyskuuta 2007. Hän oli 80 vuoden ikäinen.


title: 1,4-butaanidioli

text: 1,4-butaanidioli lyhennettynä BDO on orgaaninen yhdiste (alkoholi, dioli). Se muodostuu butaanista, jonka molempiin päihin on liittynyt alkoholiryhmä (OH). 1,4-butaanidioli on normaaliolosuhteissa olomuodoltaan kiinteää, mutta huoneenlämmössä (20 °C) se sulaa värittömäksi jähmeäksi nesteeksi. Sen kemiallinen kaava on CHO ja rakennekaava on HO(CH)OH. 1,4-butaanidiolista käytetään myös nimityksiä "1,4-butyleeniglykoli", "1,4-dihydroksibutaani", "1,4-tetrametyleeniglykoli" ja "tetrametyleeni-1,4-dioli". 1,4-butaanidioli on eräs butaanidiolien isomeerisistä muodoista, joita ovat muun muassa 1,2-butaanidioli, 1,3-butaanidioli ja 2,3-butaanidioli.


title: 1,4-butaanidioli

text: 1,4-butaanidiolin leimahduspiste on 121 °C (o.c.) ja itsesyttymislämpötila on 350 °C.


title: 1,4-butaanidioli

text: 1,4-butaanidiolia käytetään liuottimena ja siitä käytetään ainakin seuraavia kaupallisia nimiä: Dabco DBO, Diol 14B, Polycure D, Sucol B, Agrisynth B1D.


title: 1,4-butaanidioli

text: Lyhytaikainen altistus voi vaikuttaa keskushermostoon ja aiheuttaa narkoosin. Työministeriön päätöksen 1044/91 mukaan 1,4-butaanidiolista katsotaan olevan vaaraa perimälle, sikiölle ja lisääntymiselle. BDO:ta on käytetty lisäravinteena ja päihteenä, koska se muuttuu elimistössä gammahydroksivoihappoksi.


title: 1,4-butaanidioli

text: 1,4-butaanidiolia valmistetaan pääasiassa 1,4-butyynidiolin katalyyttisellä vedytyksellä. Muita synteesivaihtoehtoja ovat allyylialkoholin hydroformylaatio ja etikkahapon ja butadieenin välisen reaktiotuotteen, 1,4-diasetoksibutaanin, pelkistäminen ja sitä seuraava hydrolyysi. Tärkeimpiä 1,4-butaanidiolin käyttökohteita ovat tetrahydrofuraanin ja butyrolaktonin sekä eräiden polyestereiden ja polyuretaanien valmistus. Sitä voidaan käyttää myös liuottimena ja tekstiiliteollisuudessa.


title: Tokot

text: Tokot (Gobiidae) on ahvenkaloihin kuuluva kalaheimo, joka on levinnyt kaikkiin maailman meriin ja jonka jäsenet ovat yleisiä etenkin lauhkeassa vyöhykkeessä.


title: Tokot

text: Tokkoja tunnetaan yli 1800 lajia, jotka on jaettu kahteensataan sukuun. Vuosittain löytyy 10-20 uutta lajia.


title: Tokot

text: Tokot ovat pienikokoisia kaloja. Suurin tokko, Karibialla elävä "Gobioides broussenetii" voi kasvaa puolimetriseksi. Useimmat ovat kuitenkin alle kymmensenttisiä, ja Filippiineillä elävä kääpiötokko "Pandaka pygmaea" jää alle 13 mm pitkäksi ja kuuluu maailman pienimpiin selkärankaisiin. Tokkojen vartalo on pitkulainen, niiden selkä- ja rasvaevät muodostavat yhden evän selkäpuolelle ja niiltä puuttuu kylkiviiva. Monet ovat kirkasvärisiä, jotkut lähes läpinäkyviä.


title: Tokot

text: Tokkoja tavataan sekä merivedessä, murtovedessä että makeassa vedessä. Suurin osa lajeista elää Indopasifisella merialueella. Niitä on paljon koralliriutoilla sekä valtamerten saarien makeavetisissä lammikoissa. Jotkut lajit leviävät laivojen vesijärjestelmissä tai painolastin mukana.


title: Tokot

text: Suomessa tokkoja esiintyy viittä lajia: hietatokko ("Pomatoschistus minutus"), liejutokko ("Pomatoschistus microps"), mustatokko ("Gobius niger"), seitsenruototokko ("Gobiusculus flavescens") sekä tulokaslaji mustatäplätokko ("Neogobius melanostomus").


title: Tokot

text: Useat lajit asuvat pehmeään merenpohjaan tekemissään koloissa. Jotkut toimivat puhdistajakaloina, ja nyppivät loisia isompien kalojen iholta.


title: Sabiinit

text: Sabiinit (, yks. "Sabinus") olivat itaalinen heimo muinaisessa Italiassa. Sabiinien alkuperäistä asuinaluetta, johon kuului osia nykyisistä Laziosta, Umbriasta ja Abruzzosta, kutsuttiin latinaksi nimellä Samnium. He puhuivat oskia ja umbria muistuttavaa sabellilaista kieltä.


title: Sabiinit

text: Ennen Rooman perustamista sabiinit asuivat Latiumin maakunnassa. Legendan mukaan roomalaiset sieppasivat sabiinilaisnaisia saadakseen asukkaita vastaperustettuun ja asujaimistoltaan miesvaltaiseen kaupunkiinsa. Tästä seurannut sota päättyi, kun naiset heittäytyivät taistelevien isiensä ja aviomiestensä väliin. Sabiinit saivat huomattavan vaikutusvallan Roomassa, ja osa sen kuninkaista olisi ollut sabiineja. Sabiinitarten ryöstöstä tuli yleinen kuva-aihe taiteessa. Sodan päätös on harvinaisempi, mutta silti toistuva teema.


title: Sabiinit

text: Tutkijat ovat havainneet monia yhtäläisyyksiä roomalaisten ja sabiinien välillä, erityisesti uskonnon ja mytologian alueilla. Monet sabiinilaiset jumalhahmot kehittyivät Roomassa ja monet kaupungin alueet (esimerkiksi Quirinalis) olivat aiemmin olleet tärkeitä sabiinien keskuksia.


title: Sabiinit

text: Nykyään sabiinien nimeä kantava Sabinan alue Roomasta koilliseen Rietin ympäristössä kuuluu Lazion maakuntaan. Siitä on tullut suosittu turistikohde, joka tunnetaan lukuisista mielenkiintoisista keskiaikaisista kylistään ja kenties parhaiten oliiviöljystään.


title: Shadow Racing Cars

text: Shadow Racing Cars oli brittiläinen F1-talli, joka aloitti kilpailemisen Formula 1:ssä kaudella 1973. Muutaman kerran talli säväytti nopeudellaan, muuta muuten se ei menestynytkään kovin hyvin.


title: Shadow Racing Cars

text: Kaksi Shadow-ajajaa kuoli radalla. Peter Revson kuoli Etelä-Afrikan Kyalamissa 1974 testiajossa, ja Tom Pryce samalla radalla vuoden 1977 Grand Prix'ssä.


title: Shadow Racing Cars

text: Tallin aino voitto tuli Itävallan Grand Prix'ssä 1977 Alan Jonesin ajaessa. Loppuvuonna 1977 tallista lähti ajaja Jackie Oliver ja tallin pääsuunnittelija Tony Southgate, jotka perustivat oman tallin, Arrowsin. Shadow hiipui ja lopetti toimintansa 1980 ajettuaan kaudella yhden osakilpailun.


title: Turskakalat

text: Turskakalat ("Gadiformes") on kalalahko, johon kuuluu useita heimoja ja noin 560 lajia. Lahkoon kuuluu eräitä maailman tärkeimpiä talouskaloja.


title: Turskakalat

text: Turskakalat ovat pitkänomaisia mutta vaihtelevankokoisia kaloja. Selkäeviä voi olla kolme, peräeviä kaksi. Toisaalta selkä-, pyrstö- ja peräevät ovat myös voineet sulautua yhtenäiseksi ruumiin takaosaa reunustavaksi nauhaksi. Vatsaevät ovat ruumiin etuosassa, rintaevien etupuolella. Leuan alla turskakaloilla on usein pujoparran tavoin riippuva viiksisäie. Iho on pienten pyörösuomujen peittämä.


title: Turskakalat

text: Useimmat turskakalalajit elävät Pohjois-Atlantin ja Jäämeren kylmissä vesissä, mutta lahkoon kuuluu eteläisempiäkin lajeja. Ainoa sisävesissä elävä turskakalalaji on made.


title: Turskakalat

text: Monet lahkon tunnetuimmat ja taloudellisesti tärkeimmät lajit kuuluvat turskien heimoon ("Gadidae"), kuten turska, kolja, seiti, valkoturska, lyyraturska, mustakitaturska ja alaskanseiti (mintai).


title: Keto (mytologia)

text: Keto () oli kreikkalaisessa mytologiassa kammottava vesihirviö ja Gaian ja Pontoksen tytär. Hänessä henkilöityi meren vaarallisuus, tuntemattomat pelot ja oudot eliöt. "Ceto" tarkoittaakin yleensäkin mitä tahansa merihirviötä. Keto kuvataan antiikin kreikkalaisessa taiteessa käärmemäiseksi kalaksi.


title: Keto (mytologia)

text: Keton puoliso oli Forkys ja heillä oli lukuisia lapsia:


title: Keto (mytologia)

text: Skyllan äitinä Ketosta käytetään myös nimeä Krataiis.


title: Keto (mytologia)

text: Kreikkalaisessa mytologiassa mainitaan myös toinen Keto, okeanidi, Okeanoksen ja Tethyksen tytär.


title: The Dutchess

text: The Dutchess on The Black Eyed Peas -yhtyeestä tunnetuksi tulleen Fergien esikoisalbumi, joka julkaistiin 13. syyskuuta 2006.


title: Hajulukko

text: Hajulukkoa eli vesilukkoa käytetään WC-istuimissa ja pesualtaissa estämään viemärin hajujen tulon sisäilmaan. Samalla periaatteella toimivaa vesilukkoa käytetään myös viinien, kiljun, kotikaljan tai muun alkoholijuoman valmistukseen, jossa se estää ilman ja samalla bakteerien pääsyn käymisastiaan.


title: Hajulukko

text: Käymisastiassa on ylipaine, jolloin kaasujen paine painaa vedenpintaa niin alas, että kaasut pääsevät purkautumaan vesilukon veden läpi. Viemärissä on suunnilleen sama ilmanpaine kuin huonetilassa, jolloin kaasujen siirtyminen estyy. Huuhteluvesi tuodaan hajulukon yläpuolelle ja tämä vesi siirtää hajulukon sisällön viemärin puolelle.


title: Hajulukko

text: Merkkejä kylpyhuoneen hajulukon puhdistamisen tarpeesta ovat lavuaarin lähellä havaittava viemärin haju ja sen hitaampi tyhjentyminen. Hajulukon puhdistaminen kuuluu asukkaan, tai vuokralaisen, vastuulle.


title: Kineettinen kaasuteoria

text: Kineettinen kaasuteoria selittää kaasujen makroskooppisia ominaisuuksia, kuten painetta, lämpötilaa tai tilavuutta rakenneosasten liikkeen ja rakenteen avulla. Isaac Newton ja John Dalton kuvittelivat kaasujen koostuvan paikallaan olevista hiukkasista, ja että niiden paine johtuu hiukkasten keskinäisistä hylkimisvoimista. Kineettinen kaasuteoria lähestyy tilannetta päinvastaisesta suunnasta: teorian mukaan kaasu koostuu jatkuvassa liikkeessä olevista hiukkasista, ja kaasun paine johtuu rakenneosasten törmäyksistä toisiinsa ja astian seinämiin. Teorian mukaan partikkeleiden välillä vaikuttaa voima vain törmäyshetkellä.


title: Kineettinen kaasuteoria

text: Kineettinen kaasuteoria pohjautuu ns. ideaalikaasuun, joka on matemaattinen malli kaikista kaasuista. Sveitsiläinen fyysikko, Daniel Bernoulli, julkaisi vuonna 1738 teoksen nimeltä "Hydrodynamica", joka oli pohja kineettisen kaasuteorian synnylle. Bernoullin mukaan kaasut koostuvat pienistä hiukkasista, jotka ovat koko ajan liikkeessä sekä törmäilevät jatkuvasti toisiinsa. Bernoullin mukaan kaasujen paine johtuu juuri rakenneosasten keskinäisistä törmäyksistä sekä törmäyksistä astian seinämiin, ja lämpötila johtuu vastaavasti rakenneosasten värähtelystä. Bernoullin teoriaa ei hyväksytty suoraan, osaksi koska energiaperiaatetta ei ollut vielä keksitty eikä tuon ajan fyysikoille ei ollut täysin selvää, miten rakenneosasten törmäykset voisivat olla täysin kimmoisia.


title: Kineettinen kaasuteoria

text: Englantilainen John Herapath paranteli Bernoullin kehittämää teoriaa vuonna 1821. Myöhemmin teoriaa parantelivat mm. Rudolf Clausius, James Clerk Maxwell ja Albert Einstein.


title: Kineettinen kaasuteoria

text: Kineettisen kaasuteorian mukaan kaasun paine on sitä suurempi, mitä enemmän systeemissä tapahtuu törmäyksiä. Astiassa, jonka tilavuus on V, on N kappaletta hiukkasia, joiden massa on m. Kun hiukkanen törmää seinään kohtisuoraan x-akselin suuntaisesti ja kimpoaa vastakkaiseen suuntaan samalla nopeudella, sen liikemäärän muutos eli seinään kohdistuva impulssi on


title: Kineettinen kaasuteoria

text: jossa "v" on hiukkasen alkuperäinen nopeus.


title: Kineettinen kaasuteoria

text: Hiukkasen kahden peräkkäisen, samaan seinään kohdistuvan törmäyksen välinen aika on 2"l/v", missä "l" on astian pituus. Astian pituuden mittainen matka kestää "1/v", mutta samaan seinään se törmää vasta kuljettuaan tämän matkan edestakaisin, jolloin väliaika on:


title: Kineettinen kaasuteoria

text: tällöin hiukkasen kohdistama voima seinään on törmäyksen aiheuttaman liikemäärän pienenemisen ja kuluneen ajan osamäärä:


title: Kineettinen kaasuteoria

text: joten astian seinään kohdistuva kokonaisvoima on kaikkien astiassa olevien partikkeleiden aiheuttamien voimien summa:


title: Kineettinen kaasuteoria

text: Ja jokaisen hiukkasen nopeuden neliö on kaikkien akseleiden nopeuden neliöiden summa:


title: Kineettinen kaasuteoria

text: Nyt siis saadaan kokonaisvoima, joka vaikuttaa kappaleen jokaiseen seinämään jokaisesta suunnasta:


title: Kineettinen kaasuteoria

text: Yksinkertaisuuden vuoksi oletetaan, että kaasu on kuutiomaisessa säiliössä. Kun siinä on suuri määrä hiukkasia, jotka törmäilevät moneen eri suuntaan, ne kohdistavat säiliön jokaiseen seinään yhtä suuren voiman:


title: Kineettinen kaasuteoria

text: on voima, joka kohdistuu jokaiseen seinään erikseen. Jaettava voidaan ilmoittaa myös muodossa formula_8, ja nopeuden neliö taas voidaan ilmoittaa muodossa formula_9 jossa formula_10 on partikkeleiden nopeuden neliöllinen keskiarvo. Näin ollen voima voidaan vastaavasti ilmoittaa muodossa:


title: Kineettinen kaasuteoria

text: Paineen tiedetään olevan voima, joka kohdistuu tietylle pinta-alalle, joten kaasun paine on:


title: Kineettinen kaasuteoria

text: "A" on astian seinän pinta-ala, johon voima kohdistuu. Koska säiliön tilavuuden tiedetään olevan pinta-alan ja korkeuden tulo, voidaan kaava kirjoittaa muodossa:


title: Kineettinen kaasuteoria

text: "Nm" tarkoittaa kaasun kokonaismassaa ja V tilavuutta. Näiden tekijöiden osamäärä on tiheys, joka ilmoitetaan ρ, joten uudeksi lausekkeeksi saadaan:


title: Al Unser Jr.

text: Al Unser Jr. (s. 19. huhtikuuta 1962 Albuquerque, New Mexico), lempinimiltään "Pikku-Al" ja "Al Junior" on amerikkalainen kilpa-ajaja, joka ajoi pitkän uran CART-sarjassa. Hän on myös kaksinkertainen Indianapolis 500 -voittaja.


title: Al Unser Jr.

text: AL Unser Jr. syntyi kilpa-ajajasukuun: sekä hänen isänsä Al Unser että setänsä Bobby Unser olivat menestyneitä kilpa-ajajia. Ennen vuoden 1982 CART-dybyyttiään Unser Jr. ajoi kilpaa sprinttiautoilla.


title: Al Unser Jr.

text: Unser Jr. menestyi hyvin CART-sarjassa ollen neljäs kaudella 1986, kolmas kaudella 1988, toinen kaudella 1989 ja voitti mestaruuden kaudella 1990. Hän jatkoi hyviä esityksiään sarjassa voittaen toisen mestaruuden kaudella 1994, kunnes kaudella 1999 jäi sijalle 21. Hän voitti 31 kisaa 17 CART-kautensa aikana. Sitten hän siirtyi toiseen sarjaan IRL:ään, jossa taisteli mestaruudesta, mutta mursi onnettomuudessa radan ulkopuolella lantionsa. Tämän jälkeen hän ei enää kunnolla pystynyt ajamaan. Hän yritti vielä paluuta, mutta jäätyään kaudella 2004 sijalle 22 hän ilmoitti jäävänsä eläkkeelle.


title: Al Unser Jr.

text: Unser Jr. yritti tehdä paluun vuoden 2006 Indianapolis 500:ssa, mutta kolaroi ja keskeytti. Hän on myös testannut A1 Grand Prix -sarjaa.


title: Al Unser Jr.

text: Unser Jr. on kärsinyt muutamia kertoja alkoholismista. Tammikuussa 2007 hänet pidätettiin rattijuopumuksesta, yliajosta ja pelastustoimen laiminlyönnistä. Syyskuussa 2011 New Mexicon poliisi pidätti Unser Jr.:in rattijuopumuksesta ja hurjastelusta Albuquerquessa, minkä seurauksena hänet poistettiin IndyCar-sarjan toiminnasta.


title: Al Unser Jr.

text: Vuonna 2009 Unser Jr. lisättiin Motorsports Hall of Fame of American kunniajäsenluetteloon suorituksistaan moottoriurheilun parissa.


title: Chōfu

text: Chōfu () on Japanin kaupunki Honshūn saarella Kantōn alueella Tokion metropolissa. Se sijaitsee Tamajoen vasemmalla rannalla Taman alueella Tokion erillisalueiden länsipuolella ja rajautuu Setagayan erillisalueeseen, Tokion Fuchūn, Inagin, Koganein, Komaen ja Mitakan kaupunkeihin sekä Kanagawan prefektuurin Kawasakin kaupunkiin. Chōfussa on 231 315 asukasta (vuonna 2017) ja sen pinta-ala on 21,58 neliökilometriä.


title: Chōfu

text: Chōfu perustettiin 1. huhtikuuta 1955. Kaupungissa sijaitsevat Tokion stadion eli Ajinomoton stadion, joka toimii J. Leaguen jalkapallojoukkueiden F.C. Tokyon ja Tokyo Verdyn kotistadionina, pienehkö Chōfun lentoasema, Tendai-lahkon temppeli Jindai-ji ja Jindain kasvitieteellinen puutarha. Kaupunkia palvelevat Keiō-rautateiden Keiō-linja ja kaupungin läpi kulkeva Chūō-moottoritie.


title: Ilpo Salonen

text: Ilpo Salonen on suomalainen toimittaja ja satunnainen tietokirjailija.


title: Merda d’artista

text: Merda d’artista (suom. "Taiteilijan paska") on italialaisen taiteilijan Piero Manzonin teos. Manzoni otti teoksessaan vaikutteita Marcel Duchampin readymade-taiteesta.


title: Merda d’artista

text: Manzoni keräsi toukokuussa 1961 ulosteensa 90 numeroituun tölkkiin, joista jokainen sisältää 30 grammaa ulostetta. Tölkeissä lukee ”100 % aitoa taiteilijan paskaa” italiaksi, englanniksi, ranskaksi ja saksaksi. Manzoni myi ulosteensa niiden painon arvona kullassa. Tölkkien nykyinen hinta on noin 30 500 euroa.


title: Merda d’artista

text: Jotkin tölkeistä ovat räjähtäneet tai vuotaneet tölkkien korroosion tai niiden sisällä olevan paineen takia.


title: Jopie Selbach

text: Johanna ("Jopie") Katarina Selbach (27. heinäkuuta 1918 Haarlem – 30. elokuuta 1998 Zoetermeer) oli alankomaalainen uimari, joka edusti kotimaataan vuoden 1936 kesäolympialaisissa, Berliinissä. Siellä hän voitti kultaa 4x100 metrin vapaauintiviestissä, Willy den Oudenin, Tini Wagnerin ja Rie Mastenbroekin kanssa.


title: Al Berto

text: Al Berto, oikealta nimeltään Alberto Raposo Pidwell Tavares (11. tammikuuta 1948 – 13. kesäkuuta 1997) oli portugalilainen runoilija.


title: Al Berto

text: Al Berto syntyi Coimbrassa, mutta muutti pian Sinesiin. Hän kävi taidekoulua Lissabonissa, mutta jätti Portugalin vuonna 1967 ja siirtyi Belgiaan.


title: Al Berto

text: Al Berto suunnitteli taidemaalarin uraa, mutta päätti ottaa itselleen ammatin kirjoittamisesta. Hän palasi Portugaliin neilikkavallankumouksen jälkeen vuonna 1975. Hän julkaisi suurimman osan runokokoelmistaan 1980-luvulla.


title: Al Berto

text: Al Berto oli avoimesti homoseksuaalinen. Hän kuoli AIDS:in komplikaationa ilmenneeseen lymfoomaan Lissabonissa 1997.


title: Jacques Prévert

text: Jacques Prévert [ʒak pʁevɛʁ] (1900–1977) oli ranskalainen kirjailija. Hän oli suosittu runoilija, jonka käsialaa ovat muun muassa Joseph Kosman säveltämien ”Les feuilles mortes” (”Kuolleet lehdet”) ja ”Barbara”-nimisten kappaleiden tekstit. Prévert oli myös tunnettu elokuvakäsikirjoittaja. Hän laati käsikirjoituksen muun muassa Marcel Carnén elokuvaan "Paratiisin lapset" ("Les Enfants du Paradis") ja Paul Grimault’n elokuvaan "Kuningas ja lintu".


title: Jacques Prévert

text: Prévertin runojen suomennoksia on julkaistu kokoelmassa "Tulisen järjen aika" (1962). Sen jälkeen saatiin odottaa vuoteen 2017, jolloin runoklassikko Paroles ilmestyi Antti Nylénin käännöksenä Sanoja.


title: Hannie Termeulen

text: Johanna Maria ”Hannie” Termeulen (18. helmikuuta 1929 Wiesbaden, Saksa – 1. maaliskuuta 2001 Amsterdam) oli alankomaalainen uimari, joka voitti uransa aikana kolme olympiamitalia.


title: Hannie Termeulen

text: Voitettuaan pronssia 4 × 100 metrin vapaauintiviestissä Lontoossa 1948 Termeulen kirkasti pronssinsa hopeaksi samassa lajissa ja voitti lisäksi toisen hopean 100 metrin vapaauinnissa Helsingissä 1952.


title: Hannie Termeulen

text: EM-kilpailuista Termeulen voitti 4×100 metrin vapaauintiviestistä kultaa Wienissä 1950 ja hopeaa Monte Carlossa 1947. Vuonna 1947 hän saavutti myös 100 metrin vapaauinnin EM-hopeaa.


title: Risto Hietanen

text: Risto Hietanen (s. 25. maaliskuuta 1954 Kuopio) toimi usean suomalaisen pääkaupunkiseudulla ilmestyvän ilmaisjakelulehden päätoimittaja.


title: Risto Hietanen

text: Hietanen toimi huhtikuusta 2007 alkaen vuoden verran Helsingin Uutisten, Länsiväylän ja Vantaan Sanomien vastaavana päätoimittajana, kunnes joutui luovuttamaan tehtävän Antti-Pekka Pietilälle. Tämän jälkeen Hietanen jatkoi lehden toisena päätoimittajana. Eläkkeelle hän jäi vuoden 2017 lopussa.. Aiemmin hän on työskennellyt muun muassa Vantaan Sanomien uutispäällikkönä. Hietanen on myös kirjoittanut kirjoja, ja hänelle on myönnetty Tutkivan journalismin yhdistyksen Lumilapio-palkinto vuonna 1994 sekä valtion tiedonjulkistamispalkinto vuonna 1996. Hietanen asuu Vantaan Tikkurilassa.


title: Risto Hietanen

text: Vuonna 2010 Helsingin hovioikeus tuomitsi Hietasen Helsingin Uutisten päätoimittajana 40 päiväsakkoon törkeästä kunnianloukkauksesta. Lehdessä oli julkaistu kesällä 2007 sosiaaliasiamiehestä valheellisia väitteitä sisältänyt mielipidekirjoitus ja hovioikeus piti Hietasta vastuullisena tekstin julkaisemisesta.


title: Děčín

text: Děčín (ääntämys ['ɟɛtʃi:n], ) on kaupunki Tšekissä Ústín läänissä Děčínin piirikunnassa aivan Saksan rajalla. Asukkaita kaupungissa on 52 282 (vuonna 2009). Kaupunki sijaitsee Elbe- ja Ploučnice-jokien yhtymäkohdassa.


title: Joseph Kosma

text: Joseph Kosma (oik. "Kozma József", 22. lokakuuta 1905 Budapest Unkari – 7. elokuuta 1969 Ranska) oli juutalaistaustainen unkarilainen säveltäjä. Hän on säveltänyt myös maineikkaan kappaleen "Les feuilles mortes" ("Kuolleet lehdet"), joka on peräisin Marcel Carnén elokuvan "Yön portit" ("Les Portes de la Nuit") musiikista. Hänen toinen maailmankuulu chansoninsa on "Barbara".


title: Joseph Kosma

text: Kosma opiskeli aluksi Budapestin Liszt-korkeakoulussa, mutta muutti 1929 Berliiniin, missä hän sai vaikutteita musiikin moderneista virtauksista.


title: Joseph Kosma

text: Kosma muutti Pariisiin 1933 ja tutustui siellä Jacques Prévertiin ja tämän kautta Jean Renoiriin. Renoirin ansiosta Kosma sai sävellyksiään 1900-luvun puolivälin elokuviin. Hän on säveltänyt musiikin yli sataan elokuvaan, muun muassa Renoirin "Suureen illuusioon" ja "Aamiaiseen ruohikolla", sekä oopperoita, baletteja ja orkesteriteoksia.


title: Nel van Vliet

text: Petronella (”Nel”) van Vliet (17. tammikuuta 1926 Hilversum – 4. tammikuuta 2006 Naarden) oli alankomaalainen uimari, joka edusti kotimaataan kesäolympialaisissa 1948. Siellä hän voitti kultaa 200 metrin rintauinnissa. Hän voitti EM-kultaa 200 metrin rintauinnissa Monacossa 1947.


title: Tini Wagner

text: Catharina Wilhelmina ”Tini” Wagner (17. joulukuuta 1919 Amsterdam, Pohjois-Hollanti – 2. kesäkuuta 2004 Soest) oli alankomaalainen uimari, joka edusti kotimaataan vuoden 1936 Berliinin kesäolympialaisissa. Siellä hän voitti kultaa naisten 4 × 100 metrin vapaauintiviestissä, Willy den Oudenin, Jopie Selbachin ja Rie Mastenbroekin kanssa.


title: Hironobu Sakaguchi

text: Hironobu Sakaguchi (, s. 25. marraskuuta 1962, Hitachi, Ibaraki, Japani) on tietokonepelisuunnittelija, ohjaaja ja tuottaja, joka tunnetaan parhaiten "Final Fantasy" -pelisarjan luojana. Hän on suunnitellut sekä myynnillä että kriitikoiden arviolla mitaten useita historian menestyneimmistä videopeleistä. Hänen suunnittelemiaan pelejä on myyty yli 100 miljoonaa kappaletta.